text:
भास्कर झा
कोलकाता । मैथिली फ़िल्म अकादमी, दरभंगाक तत्वावधानमे आगामी 2-3 मार्च (2013) कए कामेश्वरसिंह संस्कृत विश्वविद्यालय, दरभंगा क दरबार हॉलमे द्विदिवसीय मैथिली फिल्म फेस्टिवल आयोजित होए जा रहल अछि। विदित हो जे एहि स पूर्व दरभंगा इन्टरनेशनल फ़िल्म फ़ेस्टिवल आयोजन एहि स्थान पर किछु दिन पहिने भेल छल। मुदा ई पहिल अवसर होयत जे कोनो फ़िल्म फ़ेस्टिवल पूर्णत: मैथिली फ़िल्म कए केन्द्रमे राखिकए कयल जा रहल अछि । एहि अवसर पर मैथिली हिट फिल्मक प्रदर्शनक संग-संग मैथिली फ़िल्म, फ़िल्मक निर्माण, आदिक पक्ष पर महत्वपूर्ण परिचर्चा कयल जायत । मैथिली सिनेमाक इतिहासक अवधि ओना त बड्ड पैघ अछि, मुदा सिनेमा संबंधी उपलब्धि वा उत्पादकता ओतबे कम । तइयो, एहन तरहक आयोजन क महत्व कम नहि। विस्तृत मैथिल मानसिकताक विस्मृत जागरुकता कए पुन: जागृत करयमे उल्लेखनीय योगदान अबस्से होयत। एहिस उद्यमी मैथिल कए एहि क्षेत्रमे पदार्पण करबामे प्रेरणा भेटत। संगहि दर्शकगणक संख्यामे बढोतरी होयत।
मैथिली फ़िल्म फ़ेस्टिवलक पहिल दिन अर्थात 2 मार्चके 12:30 बजे उद्घाटन कार्यक्रम राखल गेल अछि। एहि कार्यक्रम क उदघाटन करताह मैथिलीक पहिल फ़िल्म “ ममता गाबय गीत’ क निर्देशक सी परमानन्द । फ़िल्मक विशेष जानकारी रखनिहार श्री कौशल किशॊर चौधरी, “कन्यादान” फ़िल्ममे लाल कक्का क भूमिका निभेनिहार प्रसिद्ध साहित्यकार श्री चन्द्रनाथ मिश्र “ अमर”, मैथिली रंगमंचक पहिल महिला रंगकर्मी प्रेमलता मिश्र ‘प्रेम”, मैथिलीक पहिल सह निर्माता श्री केदारनाथ चौधरी आदि उदघाटन समारोहमे विशेष अतिथि क रुप मे उपस्थित रहताह । उदघाटन क बाद, दरबार हॉल क बगलमे स्थित मनोरंजन गॄहमे मैथिलीक सफ़ल फ़िल्मक प्रदर्शन आकर्षणक केन्द्र रहत । एहि अवसर पर सस्ता जिनगी महग सेनुर, दुलरुआ बाबू, सेनुरक लाज, गरीबक बेटी, कखन हरब दुख मोर आदि संग किछु डॉक्यूमेन्टरी फ़िल्म आ किछु सीडी फ़ॉर्मेटमे बनल मैथिली फ़िल्म देखाओल जायत।
पहिल दिनुका पहिल सत्र मैथिली फ़िल्मक इतिहास, दशा आ दिशा, भूत, वर्तमान ,भविष्य आदि विषय पर केन्दित होयत। एहि सत्र मे निर्माता, निर्देशक, अभिनेता, समीक्षक समेत दर्शकगणक विचार पर ऎकसंगे उपयोगी चर्चा होयत। साढे छ बजे स सांस्कृतिक कार्यक्रम आयोजन कैल जायत जाहिमे स्थानीय कलाकार लोकनि द्वारा शुद्ध रुपमे मैथिली फ़िल्मक गीतक मनोरंजक प्रस्तुति होयत।
दोसर दिनुक पहिल सत्रमे आयोजित फ़िल्मी संगोष्ठी एक तरह स फ़िल्म निर्माणक तकनीकी पक्ष पर केन्द्रित अछि। एहि सत्रमे सेहो फ़िल्म निर्माण स जुड़ल लोक सब भाग लेताह । साढे पांच बजे खुला सत्र क आयोजन कैल गेल अछि। खुला सत्रक समापन क उपरान्त सम्मान समारोहक आयोजन होयत। एहिमे एखन धरि मैथिली फ़िल्ममे अमूल्य योगदान देनिहार लगभग 10 गोटेके माइफ़ा द्वारा सम्मानित कैल जायत आओर अंतमे रंगारंग कार्यक्रमक उपरान्त एहि दूदिवसीय मैथिली फ़ेस्टिवल क समापन होयत। एहि फ़िल्मी महोत्सव मे मैथिली फ़िल्म स जुड़ल अधिकतर लोकनिक सहभागिताक अपेक्षित अछि । मैथिलीक लोकप्रिय फ़िल्म ‘ पिया संग प्रीत कोना हम करबै” क समस्त यूनिट आगमन क सूचना अछि। एहि फ़िल्मक अभिनेत्री ट्विंकल घोष, फ़िल्मक गीतकार आ कलाकार शंभूनाथ मिश्र, दिनेश मिश्रा समेत लगभग सब गोटे भाग लेताह। वस्तुत: ई पहिल अवसर होयत जाहि मे अतेक कलाकारक समावेशन देखबा लेल भेटत।
साभार : मिथिला सिनेमा डॉट काम
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
प्रथम मैथिली फ़िल्म फ़ेस्टिवल क गवाह बनत दरभंगा
भास्कर झा


c: text/html

text:
Friday, October 18, 2013
(20) दोहरी मारि
दोहरी मारि
दस सालसँ डायबीटीज आ साढ़े-सात सालसँ ब्लड-पेसरक शिकार सरसठिम सालक प्रोफेसर गुलाब पाँच साल पहिने कौलेजसँ सेवा-निवृत्त भेल छला। सूर्यास्तक समए, सोफापर आेंगठि पाँचो आलमारीक पोथीपर नजरि खिड़बैत रहथि। पत्नी -लालमनि- चाह नेने कोठरीक मुँह टपिते छेली आकि भुक दऽ मड़कड़ी बड़ि उठल। ओना अन्हारक आक्रमण तइ रूपे नै भेल छेलै मुदा किड़ी-फतिंगीक आवाहन बाहरसँ घर (कोठरी) दिस हुअ लगल छेलै। टुटल अगिला दाँतक मुहसँ मुस्की दैत लालमनि पति दिस कप बढ़बैत बजली-
“कौफी सधि गेल छेलए। पहुलके चाहपत्ती घरमे छेलै सएह बनेलौं। मुदा चाहक गंध केनादन लगल।”
पत्नीक बात सुनि गुलाबक मन अमता गेलनि। मुदा जहिना पाकल अमतीक खट-मधुर सुआद होइए तहिना प्रोफेसर गुलाब अपन चौहु टुटल मुहसँ मुस्कीआ देलनि। मन कलपि उठलनि। एहेन समए भऽ गेल जे एक कप चाहोपर...। ठीके बूढ़-बुढ़ानुसक कहब छन्हि-
“करनी देखब मरनी बेर।”
पत्नीक हाथसँ कप पकड़ि मुँहमे लगौलनि। मुँहमे चाह अबिते ठोर बिजैक गेलनि। हाँइ-हाँइ कऽ चाह तँ घोंटि गेला मुदा जाकरी पत्तीक सुआद मनकेँ हौंड़ देलकनि। चाहक कप टेबुलपर रखि उठि कऽ ठाढ़ होइते रहथि आकि बूझि पड़लनि जे उल्टी हएत। दुनू हाथसँ छाती दाबि पुन: सोफापर बैस गेला।
चौसठि वर्षीए लालमनि गैस्टिकसँ आक्रान्त। पेटक गैससँ मन अस-बिस करनि। जोरसँ ढेकार भेलनि। मन हल्लुक होइते पतिक पीठ ससारए लगली। रसे-रसे प्रोफेसर गुलाबक मन खनहन हुअ लगलनि। मन खनहन होइते पत्नीकेँ पुछलखिन-
“मन बेसी गड़बड़ तँ ने अछि?”
दुनियाँक रागसँ ऊपर उठि लालमनि चहकि उठली-
“की गड़बड़ आ की नीक, कोनो की तेहैया बोखार छी जे तीन दिन जाइते चलि जाएत, निरकटौबलि भऽ कऽ छूटि जाएत। गोटीक चाह करैए। जाइ छी एकटा गोटी खा लेब, ठीक भऽ जाएत।”
कहि लालमनि दोसर काेठरीक रस्ता धेलनि। प्रोफेसर गुलाबक नजरि चाहक कपपर गेलनि। मुदा चाहक कपपर नजरि नै अँटकि पोथीक आलमारीपर पहुँच गेलनि। अखनुक जे जिनगी अछि से आइ धरि किए ने बुझलौं? जौं अपने नै बुझलौं तँ जिनगी भरि पढ़ौलिऐ की? आकि दिमक बनि पोथीकेँ माटि बनौलिऐ? तैबीच ब्लड-पेसरक जोर पबिते गरजला-
“एकटा गोटी खाइमे केते देरी लगैए।”
पतिक बात सुनि लालमनि बूझि गेली जे ब्लडपेसरक झोंक छियनि। औगताइते कोठरीमे आबि मुस्की दैत आलमारीसँ गोटी निकालए बढ़ली। गोटी निकालि, गिलासमे जगसँ पानि लऽ पतिक हाथमे दैते रहथि आकि सिरमाक बगलमे मोबाइल टनटनाएल। गुलाब हाँइ-हाँइ कऽ गोटी मुँहमे लैत पानि गुलगुलबैत मोबाइलपर हाथ बढ़ौलनि। मोबाइल उठा नम्बर देखलनि। बेटा-लीलाकान्तक नाओं देखि पत्नी दिस मोबाइल बढ़बैत बजला-
“ननुगर बेटाक फोन छी। लिअ...।”
प्रोफेसर गुलाब अपनाकेँ बेटा रूपमे देखलनि। मन पड़लनि माए-बाप। की जिनगी छल, की आइ अछि। जाधरि पिता जीबै छला परोपट्टाक किसानक-समाज रूपी समुद्रमे बसल छला। माल-जालसँ लऽ कऽ बीआ-बालि धरिक कारोबार छेलनि। लेब-देब छेलनि। सोझहे लेब-लेब नै छेलनि। लेब-लेबसँ बेसी देब-देब छेलनि। खीड़ा-झिंगुनी आकि नव कोनो अन्न, फल-फलहरी होइ, बीआक मूल्य कहाँ लइ छेलखिन। मुदा हमरा कोन दुर्मतिया चढ़ि गेल जे एक तँ कौलेजक नोकरी भेटल तैपर सँ पिताक देल घर-घराड़ी धरि उजाड़ि देलौं। की हम दरमाहाक पाइसँ जीवन नै चला सकै छेलौं। तरे-तर अपन पछिला विचारपर सेवा-निवृत्त प्रोफेसर गुलाब गरमा गेला। मुदा जहिना खढ़-पातक धधरा धुधुआ कऽ उठैत आ लगले पझा कऽ तेहेन छाउर बनि जाइत जेकरा हवाक सिहकीओ उड़िया दैत, तहिना लगले मन खढ़क झोली जकाँ ठंढा गेलनि। मन घुमलनि, किछु मजबुरीओ भेल। एक तँ परोपट्टामे बहरबैया जमीनपर लड़ाइ सुनगि गेल, दोसर अपन पितियौत कारी भायकेँ बटाइ खेत करए कहलियनि तँ कहलनि जे एक बाबाक अरजल सम्पति छी, सेहो किनल नै दान देल, तइ जमीनक उपजा बाँटि बटेदार बनब। अहाँ कियो आन छी। जहिना सभ दिनसँ एक परिवार बनल रहल अछि तहिना रहत। जखने हम बाँटि कऽ देब तखने बटेदार भऽ जाएब। किसान जौं बटेदार भऽ जाए तँ ओकर प्रतिष्ठा बँचलै केना। पावनि-तिहारसँ लऽ कऽ परिवारिक काज-उद्यम धरि जहिया गाममे रहब अपन परिवारक समांग जकाँ रहब। मौका-मुसीबतमे दरभंगा जाएब तँ अपन घर जकाँ हमहूँ रहब। कहलनि तँ विचारणीय बात मुदा से उचित भेल? बाजारक चमक-दमक देखि अपनो मन उधियाएल। महग बूझि घराड़ीओ बेचि मकान बना शेष बैंकमे रखि लेलौं। फेर मन घुमलनि, की आजुक बाजारवादक नींव हमहीं सभ ने तँ देलौं। आइ की देखै छी, भरि मन चाहो नै पीब सकलौं। हुनके (पत्नीए) की दोख देबनि, तीन दिनसँ बाजारमे करफू लगल अछि। दोकान-दौरी, चट्टी-बट्टी सभ बन्न अछि। सौंसे बाजार भकोभन लगैए। बंदूकधारी पुलिस आ पुलिसक गाड़ी छोड़ि सड़कपर अछिए की? पनरहे दिन मेहतरक हड़ताल भेल, गंदगीसँ बाजार भरि गेल। बिमारीक प्रकोप बढ़ि गेल। तहिना पानिक अछि। ताड़ी-दारू, चोरी-डकैती, लूट-पाट, अपहरण तँ आम भऽ गेल अछि। एक दिस गाम छोड़लौं, दोसर दिस बेटा-पुतोहु राँचीमे सभ बेवस्था कऽ लेलक। दुनू परानी रोगसँ अथबल बनल छी, केना दिन कटत? की अछैते औरूदे पराण तियागि ली? हे भगवान जनिहऽ तूँ?
जहिना पूसक ओस सदति काल प्रकृतिकेँ ठंढ़ बनौने रहैए तहिना हृदए शीतल भऽ गेलनि। पत्नी दिस आँखि उठा कऽ देखली तँ बूझि पड़लनि जे जहिना हमर मन जिनगीसँ निराश भऽ कानि रहल अछि तहिना हुनकर (पत्नीक) मन बेटाक फोन सुनैले कोढ़ी सदृश बिहँुसि रहल छन्हि। मन आरो बेथित भऽ गेलनि। जहिना श्मशानक बरियातीक मन खाएब-पीबसँ हटि मृत्युक घाटपर बैस गंगा (नदी, सरोवर) मे डुम दऽ पवित्र होइले कछमछाइत तहिना प्रोफेसर गुलाबबाबूक मन जिनगीक घाटपर बौआ गेलनि। पुष्कर (राजस्थान) जकाँ अनेको घाट। उन्मत्त मन आलमारीक पोथी दिस पड़लनि। सतरहम शताब्दी धरि अर्थशास्त्र-राजनीतिशास्त्र सझिया भाए छल। संगे-संग जीवन-यापन करै छल। से भीन भऽ गेल। हम सभ खुट्टा गाड़ि राजनीतिशास्त्रकेँ धेलौं। गामसँ लऽ कऽ दुिनयाँ भरिकेँ अधिकार-कर्तव्य सिखबै छिऐ मुदा जइ अवस्थामे अखनि दुनू परानी जीब रहल छी ओ कोन अधिकार-कर्तव्य छी? की बारह बजे रातिमे डाक्टर ऐठाम जा सकै छी? जौं से नै हएत तँ की रोग (बिमारी) हमरा मुकदमाक तारीख जकाँ भरि रातिक मोहलत दऽ देत?
जिनगीक काँट-कूश फानि लालमनि मोबाइल कानमे सटौने पतिसँ फूट भऽ सुनैक विचार केलनि। मुदा मुहसँ निकलि गेलनि-
“बौआ, नूनू।”
“हँ, हँ। पाँचम दिन बौआ- कल्पनाथक मूड़न छी।”
टाबर हटने लाइन कटि गेलनि। मुदा लालमनि से नै बूझि सकली। बूझि पड़नि जे कम जोरसँ बजने नै सुनैए। छातीसँ जोर लगा जोर-जोरसँ बाजए लगली-
“सभ प्राणी नीके छह किने?”
प्राणीक नाओं सुनि कोठीक चाउर जकाँ प्रोफेसर गुलाबक मन गुमसरए लगलनि। जहिना सड़ल आ नीकक बीच अपन-अपन सेनाक बीच रणभूमिक दृश्य होइए तहिना गुलाबोबाबूकेँ भेलनि। मुदा जहिना बेटा-पुतोहुपर खौंझ उठल तहिना पत्नीक अनभिज्ञता (मोबाइल नै बूझब) पर हँसी सेहो लगलनि। पत्नीक हँसी दौगल आबि हृदैकेँ सूतल आदमी जकाँ डोलबए लगलनि। मुहसँ निकललनि-
“सभ प्राणीक कुशलमे अपनो लगा कऽ कहलियनि आकि अपनाकेँ छोड़ि?”
बाजि तँ गेला मुदा लगले मन धिक्कारए लगलनि। पत्नी अज्ञानी रहि गेली, तइमे हमर कोनो दोख नै? दिनमे डेरासँ बाहर रहै छी मुदा बाँकी समए...।
अपने कएल लोककेँ काज अबै छै। जेते अपना दिस देखथि तेते ओझरी लगए लगलनि। एक कालखंडक पढ़ल-लिखल कर्त्ता (परिवारसँ लऽ कऽ समाज धरि) रहितो आइ धरि एकरा (ऐ विषयकेँ) बुझैक कोन बात, जे मनोमे नै उठलनि। मन कानए लगलनि।
अपने रोपल गाछी भुताहि भऽ गेलनि। दलकैत मनमे भाव उठलनि- गाछी तँ फूल-फलसँ लऽ कऽ बगुर धरिक होइए मुदा कहबैत तँ सभ गाछीए अछि। तहिना तँ जिनगीओ अछि। भदबरिया अन्हार जकाँ इजोत केतौ देखबे ने करथि। तैबीच पत्नी मोबाइल बढ़बैत कहलकनि-
“देखियौ ते, की भऽ गेलै। बजबे ने करैए।”
पत्नीक बात सुिन पुन: प्रोफेसर गुलाबक मनमे आशा जगलनि। हाथमे मोबाइल लऽ कहलखिन-
“टाबर चलि गेल। तँए नै अवाज अबैए। फेर टाबर आैत तँ अवाजो आैत।”
लालमनि टाबर बुझबे ने करथि। बजली तँ किछु नै मुदा जहिना दोकानसँ कोनो वस्तु झोरामे अनैत काल, झोरा मसकि गेलासँ वस्तु गिरए लगैत तहिना मनसँ पतिपर भेल आक्रोश ससरए लगलनि। गुलाबबाबूक मनमे एलनि, पाँचम दिन पोता- कल्पनाथक मूड़न छी। मूड़न की छी संस्कार छी। संस्कार तँ समाजमे भेटै छै, देल जाइ छै। राँची समाज आ मिथिला समाज तँ एक नै छी। तहूमे शहरक समाज तँ आरो गजपट भऽ गेल अछि। पुन: मोबाइलमे रिंग भेल। रिंग होइते पत्नीकेँ कहलखिन-
“आबि गेल टाबर। लिअ।”
“पाँचम दिन कल्पनाथक मूड़न बैष्णो देवी स्थान (कश्मीर)मे रखने छी। अहाँ दुनू गोटे (माता-पिता) भोरुके गाड़ी पकड़ि चलि आउ। परसूक्का टिकट बनबा देने छी।”
बेटाक फोन सुनि प्रोफेसर गुलाबक छाती छहोछित्त भऽ गेलनि। मुँह मलिन, नोरसँ ढबकल आँखि, देहक पानि उतरल, मन्हुआएल स्वरमे लालमनिकेँ कहलखिन-
“कनी मोबाइल लाउ।”
मोबाइल दइसँ पहिने लालमनि बेटाकेँ कहलनि-
“बाउ, बाबूसँ गप्प करह।”
“बौआ।”
“हँ बाबू। अपने असिरवाद देबै...।”
पोताकेँ असिरवाद देबाक बात सुनि गुलाबकेँ वकार नै फूटलनि। हुचकीक अवाज सुनि लीलाधर पुछलकनि-
“अपने कनइ किए...।”
खखसैत गुलाबबाबू बजला-
“मोबाइल छोड़ि असिरवादो केना दऽ सकब। तीन दिनसँ बाजारमे करफू लगल अछि। सिपाहीसँ सड़क भरल अछि। एहेन स्थितिमे घरसँ केना निकलब।”
“कौलेजोमे छुट्टी लऽ नेने छी। टिकटो कटा नेने छी तहन...?”
Subscribe to: Post Comments (Atom)

robotstxt: allowed

filter: keep


text:
दिल्ली। 29 दिसम्बर। 8 नवम्बर के आधा रति से लागू भेल नोटबंदी के बाद से इंडियन आर्मी आर एयरफोर्स नहि सिर्फ देश केर सुरक्षा मे लागल अछि बल्कि अपनेक लेल जे नवा नोट छापल जे रहल अछि, ओतहु मुस्तैदी सँ तैनात अछि। नवा नोटकेँ जल्द सँ जल्द हमरा - अपनेक जेबी तक पहुचेबा मे सैनिक सभक अहम योगदान अछि। जते एयरफोर्स अप्पन एयरक्राफ्ट्स केर माध्यम से नवा नोट के जल्द सँ जल्द विभिन्न जगह तक पहुचेलन्हि, ओतहि आर्मी केर जवान सभ नवा नोट केर प्रिंटिंग यूनिट पर मुस्तैदी से अप्पन ड्यूटी नेभेलन्हि।
एयरफोर्स के विमान एखन धरी 610 टन करेंसी नोट विभिन्न जगह तक पहुचेलन्हि अछि। एयर चीफ मार्शल अरुप राहा कहला कि हमसभ अपन सहयोगी केर मदद से चौबीसों घंटा कम सँ काम एक नहि एक प्रिंटिंग यूनिट चलवा सरकार केर सहयोक केलहुँ। आग ओ कहला कि एयरफोर्स अप्पन हैवी ट्रांसपोर्ट एयरक्राफ्ट आर चॉपर से कैश पहुंचेबा मे अहम भूमिका निभेना अछि।
अपने के बता दी कि राहा केर कार्यकाल 31 दिसम्बर क' पूरा भ' रहल छैन्ह। ओ आईएएफ लेल कहला कि देशवासी क' जाहि तरहक तकलीफ केर सामना करे पड़लन्हि, आईएएफ हुनकर मदद ले सदिखन तत्पर रहल। आगा ओ नोटबंदी क' सरकार दिस से उठाओल गेल सभसँ बड़का डेग कहलन्हि। ओ कहलन्हि आर्मी, एयरफोर्स आर सरकार क' ई अहसास अछि कि नोटबंदी के कारण लोग सभके बहुत मुश्किलक सामना करे पड़लैन्ह।


text:
कुमुद सिंह
15 जनवरी क तारीख तिरहुत क्षेत्र लेल एकटा शाप जेकां अछि। 15 जनवरी, 1934 क भोर 8:29 मे तिरहुत क धरती एहन हिलल जे 11000 गोटे क जान चल गए। एहन भूकंप फेर नहि आयल, मुदा तिरहुत क जे वर्तमान खंडहर भ इतिहास भ गेल ओ 79 साल बाद धीरे-धीरे बिला रहल अछि। कहल जाइत अछि जे खंडहर देखि कए महलक वजूदक पता चलैत अछि, निश्चित रूप स तिरहुत क वजूद मजबूत छल, मुदा आइ एतबा कमजोर किया भ गेल। तिरहुत क लक्ष्मीछ जेना लगैत अछि भूकंप में फाटल जमीन क भीतर चल गेलीह बा हम सब लक्ष्मी कए जमीन मे धंसा देलहुं अछि, दूनू प्रश्न् क उत्तएर नहि भेट रहल अछि। भूकंप एक दिस नष्टे करैत अछि त दोसर दिस नव निर्माणक अवसर सेहो प्रदान करैत अछि, मुदा 79 साल बाद इ विचार करबा लेल ककरो लग समय अछि जे हम ओहि अवसर क केहन उपयोग केलहुं।
आइ हम सब ओहि 11000 लोक क आत्मााक शांति लेल एक ठाम जमा तक नहि भ रहल छी। महज 79 साल मे हम ओहि विपदा कए एना बिसरि गेलहुं अछि जेना ओ सदियो पुरान घटना हुए। जखनकि ओहि विपदाक प्रभाव एखन धरि हमर जीवन पर देखा रहल अछि। हमरा लग आइ धरि नहि त राजनगर सन शहर बचल आ नहि भपटियाही सन स्टेनशन। 79 साल बाद आइ धरि हम ट्रेन स कोसी लंघबाक सपना देख रहल छी। हम कोसी पर रेल पटरी बिछेबा मे 79 साल लगा देलहुं, तखनो एहि तारीख कए बिसरि जाइत छी। हमरा सब कए इ नहि बिसरबाक चाही जे 1934 क भूकंप हमरा सब कए एतबा पाछु क देलक जे वर्तमान मे कोनो आधारभूत संरचना हमरा सब लग 100 साल पुरान नहि अछि, जे अछि ओ क्षतिग्रस्तग भेल संरचनाक नव सवरूप अछि।
1934 क भूकंप क बाद दरभंगा क जेना नव निमा्रण भेल, ओहन नव निर्माण राजनगर सन शहरक नहि भेल, मुदा तिरहुत सरकार आन शहर कए कालांतर मे विकसित करैत रहल। राजनगर जेकां खंडहर कोनो आन शहर हमर सामने नहि अछि। मुजफफरपुर आ मुंगेर कए फेर स ढार कैल गेल। इ सच अछि जे दरभंगा क जेकां विकास आन शहरक नहि भ सकल। दरभंगाक नव निर्माण क पाछु एकर तिरहुत सरकार क मुख्याजलय होएब मुख्यक कारण रहल। महाराजा कामेश्व र सिंह दरभंगाक नव निर्माण लेल दरभंगा इंप्रुभमेंट ट्रस्टव (वर्तमान नगर निगम) क निर्माण केलथि आ वास्तुवविद टेम्लेवर्त आधुनिक दरभंगाक नक्शा् तैयार केलथि। टेम्लेव क कारण स दरभंगा नहि बल्कि देश कए पहिल भूकंपरोधि महल भेटल, जे आइ उपेक्षाक दंश झेल रहल अछि। उपेक्षा त टेम्ले, क क मास्टेर प्लारन क सेहो भेल आ ओकर कईटा प्रति रहबाक बावजूद वर्तमान सरकार आ राज दरभंगा दूनू एहि मास्ट्र प्लाआन कए हरा देलक। ककरो लग एकर कोनो प्रति सुरक्षित नहि अछि। इ त वर्तमान विधायक क इच्छाो आ इ’समाद आ इ’टीवी क मेहनत क फल रहल जे ओकर एकटा प्रति बरामद भेल अछि, जे दरभंगाक आधुनिक स्वतरूप कए बुझबा मे मददगार साबित भ रहल अछि। एहन मे सवाल अछि जे भूकंपक 79 साल बाद हम अपन जमीन लेल केतबा सचेत भेलहुं। प्राकृति आपदा स निपटबा लेल हम केतबा तैयार छी, हम नव निर्माण स केतबा आधुनिक भेलहुं। भूकंप अगर हमरा स बहुत किछु ल लेलक त हमरा एहि मादे बहुत किछु नव भेटल। आइ एहि पर विचार करबाक जरूरत अछि जे ओहि नवका आधारभूत संरचना कए हम केतबा सुरक्षित रखलहुं आ खंडहर कए कौन रूप मे देखबाक प्रयास केलहुं। तिरहुत क वर्तमान हाल देखि इ कहबा मे संकोच नहि जे हमरा सब कए सोच आ दिशा दूनू बदलबाक प्रयास करबाक चाही। हम सब जाहि दिशा मे जा रहल छी ओ हमरा सब कए जमीन स उखाडि रहल अछि आ सोच अपन जमीन क प्रति लगाव कए कम रहल अछि। भूकंपक स धरा क काया नष्टक भेल, मुदा आजुक सोच धरा क आत्माा नष्टन क रहल अछि। पुरान विपदा कए बिसरब एक प्रकार स नव विपदा कए आमंत्रित करब अछि। त आउ भूकंपक 79 साल पूरा भेला पर हम सब ओहि आत्माब क शांति लेल प्रार्थना करि जे ओहि विपदा मे हमरा सब स दूर भ गेलथि। आउ हम हुनक ओहि काज कए पूर्ण करबा मे लागि जे ओ नहि क सकलथि अर्थात तिरहुतक विकास।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
तबाही क 79 साल बाद
कुमुद सिंह


text:
नयी दिल्ली । सरकार कहलक अछि जे नालंदा मुक्त विश्वविद्यालय क मुख्यालय कए जल्द स जल्द पटना स नालंदा स्थानांतरित कैल जाएत। मानव संसाधन विकास राज्य मंत्री डी पुरंदेश्वरी कहलीह जे बिहार सरकार द्वारा उपलब्ध कराउल गेल सूचना क अनुसार नालंदा मुक्त विश्वविद्यालय कानून 1956 क धारा 3 (।) क तहत एकर मुख्यालय नालंदा मे उपलब्ध करेबाक प्रावधान अछि। मंत्री कहलथि जे, कानून क अनुसार बिहार सरकार विश्वविद्यालय कए यथाशीघ्र अपन मुख्यालय नालंदा स्थानांतरित करेबाक निर्देश देलक अछि। ओ कहलथि जे विश्वविद्यालय क लेल भूमि अधिग्रहण आ आधारभूत सुविधा क निर्माण क प्रक्रिया चलि रहल अछि।
मुख्य पृष्ठ समाचार नालंदा मुक्त विश्वविद्यालय क मुख्यालय नालंदा जाएत


text:
मिथिला लेल प्राइवेट मेम्बरकेर बिल - संसदमे!
जाहि लेल ५ दिसम्बर बेसी संख्यामे जुटबाक अनुरोध कैल जा रहल अछि तेकर भूमिका स्पष्ट करब जरुरी बुझाइछ।
सरकार द्वारा कानून बनेबाक लेल जे विधेयक बहस करबा लेल संसदमे राखल जाइछ तेकरा गवर्नमेन्ट बिल कहल जाइछ (वेस्टमिन्स्टर सिस्टम - जेकरा भारतीय संविधानसेहो अनुसरण करैछ) आ जे कैबिनेटसँ इतर सरकारक सहयोगी वा विरोधी पक्षक सदस्य द्वारा राखल जाइछ तेकरा प्राइवेट मेम्बर बिल मानल जाइछ। १९४७ केर तुरन्त बाद जखन मिथिला राज्यक माँग भारतीय संसदमे पास नहि भेल आ फेर राज्य गठन आयोग द्वारा सेहो १९५६ मे आरो-आरो नव राज्य गठन होयबा समय सेहो एकरा नकारल गेल तेकर बादसँ आधिकारिक बहस भारतीय संसदमे एहिपर नहि भेल अछि। ताहि लेल दरभंगासँ भाजपा संसद कीर्ति झा आजाद एहि विषयपर गंभीरतापूर्ण संज्ञान लैत बौद्धिकतासँ भरल ऐतिहासिकता आ उपलब्ध दस्तावेज सबकेँ समेटने अपना दिशिसँ मिथिलाक अस्मिताक रक्षा लेल डेग उठौलनि आ एहि क्रममे हुनका द्वारा प्रस्तुत बिल "बिहार झारखंड पुनर्संयोजन विधेयक २०१३" (The Bihar Jharkhand Reorganization Bill, 2013) संसदमे बहस लेल प्रस्तावित कैल गेल अछि। विधान अनुरूप कोनो बिलपर बहस लेल राष्ट्रपतिक मंजूरी आवश्यक रहनाय आ फेर समुचित तारीख दैत एहिपर बहस केनाय आ यदि सदन एकरा मंजूर करैत अछि तँ संविधानमे प्रविष्टि केनाय - यैह होइछ प्राइवेट मेम्बर बिल।
जेना ई बुझल अछि जे मिथिला राज्यक माँग भारतक स्वतंत्रता व ताहू सँ पूर्वहिसँ कैल जा रहल अछि - कारण बस एकटा जे "मिथिला अपना-आपमे परिपूर्ण इतिहास, भूगोल, संस्कृति, भाषा, साहित्य, संसाधन, समाजिकता आ सब आधारपर राज्य बनबाक लेल औचित्यपूर्ण अछि" आ भारतीय गणतंत्रमे राज्य बनबाक जे आधार छैक तेकरा पूरा करैत अछि.... दुर्भाग्यवश अंग्रेजक समयमे प्रान्त गठन करबा समय मिथिला लेल पूरा अध्ययनक बावजूद बस किछेक खयाली कल्पनासँ एकरा मिश्रितरूपमे 'बिहार' राज्य संग राखि देल गेल छल, मुदा बिहारसँ पहिले उडीसाक मुक्ति (१९३६) आ फेर झारखंडक मुक्ति (२०००) मे कैल गेल यद्यपि मिथिलाक माँग ताहू सबसँ पुरान रहितो एहिठामक लोकसंस्कृतिक संपन्नता आ लोकमानसक सहिष्णुताकेँ कमजोरी मानि बस सब दिन संग रहबाक लेल अनुशंसा कैल गेल... परञ्च जे विकास करबाक चाही से नहि कैल गेल, जे पोषण करबाक चाही सेहो नहि कैल गेल... उल्टा जेहो पूर्वाधार एहिठाम विकसित छल तेकरो धीरे-धीरे मटियामेट कय देल गेल। बिहारक शासनमे सब दिन मिथिला क्षेत्र उपेक्षित रहि गेल। एक तऽ प्रकृतिक प्रकोप जे बाढिक संग-संग सूखाक दंश, ऊपरसँ कोनो वैज्ञानिक वा विकसित प्रबंधन नहि कय बस दमन आ उपेक्षाक चाप थोपि मिथिलाक लोकमानसकेँ आन-आन राज्य जाय सस्ता मजदूरी आ चाकरीसँ जीवन-यापन करबाक लेल बाध्य कैल गेल। परिणामस्वरूप एहि ठामक विकसित आ सुसभ्य परंपरा सब सेहो ध्वस्त भेल, लोकसंस्कृतिक मृत्यु होमय लागल आ आब मिथिला मात्र रामायणक पन्नामे नहि रहि जाय से डर बौद्धिक स्तरपर स्पष्ट होमय लागल। तखन तऽ जे विधायक (जनप्रतिनिधि) एहिठामसँ चुनाइत छथि आ केन्द्र व राज्यमे जाइत छथि हुनकहि पर भार रहल जे मिथिलाकेँ कोना संरक्षित राखि सकता - लेकिन जाहि तरहक नीतिसँ मिथिलाकेँ विकास लेल सोचल गेल ताहिसँ उपेक्षा आ पिछडापण नित्यदिन बढिते गेल। हालत बेकाबू अछि, लोकपलायन चरमपर अछि, शिक्षा, उद्योग, कृषि, प्रशासन सब किछु चौपट देखाइत अछि। बिना राज्य बनने कोनो तरहक सुधारक गुंजाइश न्यून बुझाइछ।
हलाँकि भारतमे लगभग ३०० सँ ऊपर प्राइवेट मेम्बर बिल आइ धरि आयल, ताहिमे सँ बिना बहस केने कतेक रास गट्टरमे फेका गेल तऽ लगभग १४ टा विधानक रूपमे सेहो स्वीकृति पौलक। एहि बिलक भविष्य जे किछु होउ से फलदाता बुझैथ, लेकिन एक सशक्त-जागरुक चेतनशील मैथिलक ई कर्तब्य बुझापछ जे अपन राजनैतिक अधिकार लेल एना हाथ-पर-हाथ धेने नहि बैसैथ आ अपन अधिकार लेल आवाज धरि जरुर उठबैथ। यदि भारतीय गणतंत्रमे मिथिलाक मृत्यु तय छैक तऽ भारतक भविष्यनिर्माता सब जानैथ, लेकिन एक "मैथिल" लेल अपन भागक कर्तब्य निर्वाह करबाक जरुरत देखैत अपील कैल जा रहल अछि जे जरुर बेसी सऽ बेसी संख्यामे जन्तर-मन्तरपर ओहि बिलकेर समर्थन लेल राजनैतिक समर्थन जुटेबाक उद्देश्यसँ आ मिथिला राज्य संयुक्त संघर्ष समिति द्वारा राखल गेल धरनामे सद्भाव-सौहार्द्रसंग सहभागिता लेल सेहो हम सब पहुँची। अपन अधिकार लेल संघर्ष करहे टा पडैत छैक, बैसल कतहु सँ कोनो सम्मान वा स्वाभिमान प्राप्त नहि भऽ सकैत छैक, ई आत्मसात करैत हम सब एकजुटता प्रदर्शन करी।
याद रहय - ५ दिसम्बर, २०१३, स्थान जन्तर-मन्तर, समय दिनक १० बजेसँ।


text:
2.उपन्यास
1.सहस्रबाढ़नि
– – – – – – – – – – – –
सन~~ 1885 ई.। झिंगुर ठाकुरक घरमे एक बालकक जन्म भेल। एहि वर्षमे कांग्रेस पार्टीक स्थापना बादक समयमे एकटा महत्त्वपूर्ण घटनाक रूपमे वर्णित होमयवला छल। अंग्रेजी राज अपनाकेँ पूर्णरूपसँ स्थापित कए चुकल छल।राजा-रजवाड़ासभ अपनाकेँ अंग्रेजक मित्र बुझवामे गौरवक अनुभव करैत छलाह।शैक्षिक जगतमे कांग्रेस शीघ्रअहि उपद्रवी तत्वक रूपमे प्रचारित भय गेल। मिलाजुलाकेँ कांग्रेसी लोकनि अंग्रेजीराज आ’ भारतीय रजवाड़ा सभक सम्मिलित शासनकेँ स्थायित्व आ’ यथास्थिति निर्माणकर्त्ताक रूपमे स्थान भेटि चुकल छल। कांग्रेस अपन यथास्थितिवादी स्वरूपकेँ बदलबाक हेतु भविष्यमे एकटा आन्दोलनात्मक स्वरूप ग्रहण करयबला छल। संस्क़ृतक रटन्त विद्याक वर्चस्व छल। परंतु सरकारी पद बिना आङ्ल सिखलासँ भेटब असंभव छल। सरकारी पदक तात्पर्य राजा-रजवाड़ाक वसूली कार्यसँ संबंधित आ’ ओतबहि धरि सीमित छल। मुदा किछु समयापरान्त अंग्रेजक किरानीबाबू लोकनि सेहो अस्तित्वमे अयलाह।
तखन बालककेँ संस्क़ृत शिक्षाक मोहसँ दूर राखल गेल। मैथिल परिवारमे अंग्रेजीक प्रवेश प्रायः नहियेक बराबर छल आ’ ताहि कारणसँ अधिकांश परिवार एक पीढ़ी पाछू चलि गेल छल। मुदा झिंगुर बाबू अपन पुत्रक कलिकतियाबाबूकेँ राखि शिक्षाक व्यवस्था कएल। तदुपरांत दरिभङ्गामे एकटा बंगालीबाबू बालककेँ अंग्रेजीक शिक्षा देलखिन्ह। बालक कलित शनैः शनैः अपन चातुर्यसँ मंत्रमुग्ध करबाक कलामे पारंगत भ’ गेलाह। जाहि बालककेँ झिंगुरबाबू अन्यमनस्क पड़ल आ’ मात्र सपनामे हँसैत देखलखिन्ह, तकर बाद ठेहुनिया मारैत, फेर चलैत से आब शिक्षा-दीक्षा प्राप्त क’ रहल छथि। हुनका अखनो मोन पड़ि रहल छलन्हि जे कोना ठेहुनिया दैत काल, नेनाक हाथ आगू नहि बढैक आ’ ओ’ बेंग जेंकाँ पाछू सँ सोझे आगू फाँगि जाइत छलाह। पूरा बेंग जेकाँ-अनायासहि ओ’ मुस्कुरा उठलाह। पत्नी पूछि देलखिन्ह जे कोन बात पर मुस्कुरेलहुँ, तँ पहिने तँ ना-नुकुर केलन्हि फेर सभटा गप कहि देलखिन्ह। तखनतँ गप पर गप निकलय लागल।
“एक दिन कलितकेँ देखलहुँ जे ठेहुनियाँ मारने आगू जा’ रहल छथि। आँगनसँ बाहर भेला पर जतय अंकर-पाथर देखल ततय ठेहुन उठा कय, मात्र हाथ आ’ पैर पर आगू बढ़य लगलाह” , पत्नीकेँ मोन पड़लन्हि।
“एक दिन हम देखलहुँ जे ओ’ देबालकेँ पकड़ि कय खिड़की पर ठाढ़ हेबाक प्रयासमे छथि। हमरो की फूड़ल जे चलू आइ छोड़ि दैत छियन्हि। स्वयम प्रयास करताह। दू बेर प्रयासमे ऊपर जाइत-जाइत देवालकेँ पकड़ने-पकड़ने कोच पर खसि गेलाह। हाथ पहुँचबे नहि करन्हि। फेर तेसर बेर जेना कूदि गेलाह आ’ हाथ खिड़की पर पहुँचि गेलन्हि आ’ ठाढ़ भ’ गेलाह” , झिंगुर बाबूकेँ एकाएक यादि पड़लन्हि।
“एक दिन हम ओहिना एक-दू बाजि रहल छलहुँ। हम बजलहुँ एक तँ ई बजलाह, हूँ। फेर हम बजलहुँ दू तँ ई बजलाह, ऊ। तखन हमरा लागल जे ई तँ हमर नकल उतारि रहल छथि”।
“ एक दिन खेत परसँ एलहुँ आ’ नहा-सोना भोजन कय खखसि रहल छलहुँ। अहाहा’ केलहुँ तँ लागल जेना कलित सेहो अहाहा’ केलथि। घूरि कय देखलहुँ तँ ओ’ गेंदसँ बैसि कय खेला रहल छलाह। दोसर बेर खखसलहुँ तँ पुनः ई खखसलाह। हम कहलहुँ किछु नहि, ई हमर नकल कय रहल छथि। दलान पर सभ क्यो हँसय लागल। फेर तँ जे आबय, कलित ऊहुहूँ, तँ जवाबमे ईहो ऊहूहूँ दोसरे तरीकासँ कहथि। उम्र कतेक हेतन्हि, नौ-वा दस महिना”।
“ हम जे सुनेलहुँ ताहि समय कतेक वयस होयतन्हि, छ’ आ’ कि सात मास”। पत्नी सासु-ससुर वा बाहरी सदस्य नहि रहला पर सोझे-‘गप सुनलहुँ’ वा’ ई करू वा’ ओ’ करू बजैत छलीह। मुदा सासु- ससुरक सोझाँ तृतीया पुरुषमे-सुनैत छथिन्ह, फलना कहैत छलैक-। आ’ फेर झिंगुर बाबू की कम छलाह. ओहो ओहिना गीताक काजक लेल काजक अनुकरणमे तृतीया पुरुषमे जवाब देथि। मुदा एकांतमे फेर सभ ठीक। पुनः मुस्कुरा उठलाह झिंगुर बाबू, ई प्रण मोने-मोन लेलथि जे कलितकेँ एहि जंजालसँ मुक्त करेतथि, ओहो तँ बूझताह जे पिता कोनो पुरान-धुरान लोक छथि। पनी पुनः पुछलथिन्ह जे आब कोन बात पर मुस्की छूटल। मुदा एहि बेर झिंगुर कन्नी काटि गेलाह। मुस्की दैत दलान दिशि निकलि गेलाह, ओतय किछु गोटे अखड़ाहाक रख-रखाबक बात क’ रहल छलाह। भोरहाकातक अखड़ाहाक गपे किछु आर छल। भोरे-भोर सभ तुरियाक बच्चा सभ, जवान सभ पहुँचि जाइत छल। एकदम गद्दा सन अखड़ाहा, माटि कय कोड़ि आ’ चूरि कय बनायल। बालक कलितकेँ छोड़ि सभ बच्चा ओतय पहुँचैत छल। झिंगुर बाबू कचोट केलन्हि तँ आन लोक सभ कहलखिन्ह जे से की कहैत छी। अहाँ हुनका कोनो उद्देश्यक प्राप्ति हेतु अपनासँ दूर रखने छी, तँ एहिमे कचोट कथीक। एकौरसँ ठाकुर परिवार मात्र एक घर मेंहथ आयल आ’ आब ओहिसँ पाँचटा परिवार भ’ गेल अछि। डकही माँछक हिस्सामे एकटा टोलक बराबरी ठकुरपट्टीकेँ भेट गेल छैक। कलितक तुरियाक बच्चाकेँ ल’ कय आठटा परिवार अछि ठकुरपट्टीमे। अखनेसँ बच्चा सभकेँ मान्यता द’ देल गेल छैक। तखने एकौरसँ एकटा समदी एलाह आ’ भोजपत्रमे तिरहुतामे लिखल संदेश देलखिन्ह। झिंगुर बाबू अँगनासँ लोटा आ’ एक डोल पानि हुनका देलखिन्ह आ’ पत्र पढ़य लगलाह। प्रायः कोनो उपनयनक हकार छलन्हि। ‘परतापुरक सभागाछी देखि कय जायब’ , ई आदेशपूर्ण आग्रह झिंगुर बाबू समादीकेँ देलखिन्ह, एकटा पूर्वजसँ मूल-गोत्रक माध्यमसँ जुड़ल दियादक प्रति अनायासहि एकत्वक प्रेरणा भेलन्हि। फेर आँगन जाय पत्र पढ़ब प्रारंभ कएल।
॥श्रीः॥
स्वस्ति हरिवदराध्यश्रीमस्तु झिंगुर ठाकुर पितृचरण कमलेषु इतः श्री गुलाबस्य कोटिशः प्रणामाः संतु। शतम~ कुशलम। आगाँ समाचार जे हमर सुपुत्र श्री गड़ेस आ’ चन्द्रमोहनक उपनयन संस्कारक समाचार सुनबैत हर्षित छी। अहाँक प्रपितामह आ’ हमर प्रपितामह संगहि पढ़लथि। अपन गोत्रीयक समाचार लैत-दैत रहबाक निर्देश हमर पितामह देने गेल छलाह। हर्षक वा’ शोकक कोनो घटना हमरा गामसँ अहाँक गाम आ’ अहाँक गामसँ हमरा गाम नहि अयने अशोचक विचार नहि करबासँ भविष्यक अनिष्टक डर अछि। संप्रति अपने पाँचो ठाकुर गुरुजनक तुल्य पाँच पांडवक समान समारोहमे आबि कृतार्थ करी। अहींकेँ अपन ज्येष्ठ पुत्रक आचार्य बनेबाक विचार कएने छी। परतापुरक सभागछीक पंचकोशीमे अपने सभ गेल छी, तेँ बहुत रास लोक गप-शपक लालायित सेहो छथि। अगला महीनाक प्रथम सोमकेँ जौँ आबि जाइ तँ सभ कार्य निरन्तर चलैत रहत। बुधसँ प्रायः प्रारम्भिक कार्य सभ शुरु भ’ जायत। इति शुभम~।
बलान धारक कातमे परतापुरक चतरल-चतरल गाछ सभ आ’ तकर नीचाँ सभागछी। बलानक धार खूब गहींर आ’ पूर्ण शांत। ई तँ बादमे हिमालयसँ कोनो पैघ गाछ बलानमे खसल आ’ हायाघाट लग सोझ रहलाक बदला टेढ़ भ’ एकर धारकेँ रोकि देलक आ’ एकटा नव धार कमलाक उत्पत्ति भेल। बलान झंझारपुर दिशि आ’ कमला मेंहथ , गढ़िया आ’ नरुआर दिशि। बलान गहींर आ’ शांत, रेतक कतहु पता नहि; मुदा कमला फेनिल, विनाशकारी। बाढ़िक संग रेत कमला आनय लगलीह। ग्रीष्म ऋतुमे बलान पूर्वे रूप जेकाँ रहैत छथि, बिना नावक पार केनाइ कठिन, किंतु कमलामहारानीकेँ पैरे लोक पार करैत रहथि। सभटा सभागछीक चतरल गाछ बाढ़िक प्रकोपमे सुखा गेल। चारूदिश रेत आ’ सभागाछी उपटि गेल। चलि गेल सभटा वैभव सौराठ। मुदा झिंगुर बाबूक कालमे परतेपुरक ध्रुवसँ पंचकोशी नापल जाइत छल, से बादहुमे परम्परारूपमे रहल।
कलित दरिभङ्गासँ परसू आबि जयताह,,,, , तखन हुनका ल’ कय एकौर जायब। बेचारे बहुत दिन तपस्या कयलन्हि। एहि बेर मामा गाम, दीदीगाम सभ ठाम घुमा देबन्हि। सभकेँ मोन लागल छैक।
+++++++++++++++++++++++++++++++++++++++++++++++++++++
पिता-पुत्र एकौर पहुँचलाह। ई गाम कोनो तरहेँ आन जेँकाँ नहीं लगलन्हि। जेना जमघट लगला पर शास्त्रार्थक परम्परा रहल अछि, तहिना विद्वतमण्डलीमे विभिन्न विषय पर चर्चा होबय लागल। चर्चामे अंग्रेजी शासन आ’ भारतवासीक सैन्य अभियान रहल। मँगरूबाबू लाल कोट पहिरि कय कतेक लड़ाई लड़ल छलाह। 1867-68क अबीसीनिया युद्धमे सर चार्ल्स नेपियरक संग कोनाकेँ अभियानमे ओ’ गेल छलाह, तकर वर्णन विस्तृतरूपमे देबय लगलाह मँगरूबाबू। द्वितीय अफगान-युद्धमे कोना समयक अभावमे सेनाकेँ लालक बदला मलिछह वर्दी लगबय पड़्लैक तकर वर्णन सेहो देलन्हि। यैह वर्दी बादमे खाकीरंगक रूपमे प्रसिद्ध भय गेल। एनफील्ड रायफालक खिस्सा जे 1857क स्वतंत्रता संग्राममे परिणत भेल केर बदलामे बेश नमगर स्नाइडर रायफल जे 1887मे देल गेल। मँगरू बाबू कांग्रेसक चर्चा सेहो केलन्हि।ओम्हर झिंगुर बाबू भोज-भातक फेहरिस्ट आ’ एस्टीमेट बनबय लगलाह। कलित सेहो अपन तुरियाक विद्यार्थी सभक संग मगन भय गेलाह। ओहि भीड़मे राजे गामक फन्नू बाबू सेहो आयल छलाह। एकौरमे हुनकर बहिन-बहनोइ रहैत छलखिन्ह। ताहि द्वारे एतय एनाइ-गेनाइ ओ’ किछु बेशी करैत छलाह। कलितकेँ एहिसँ पहिने ओ’ नहीं देखने रहथि। अनायासहि उत्सुकता भेलन्हि आ’ कलितक विषयमे पूछ्पाछ केलन्हि। ई जानि कि कलित झिंगुरबाबूक सुपुत्र छथि, क्षणहिमे झिंगुरबाबू लग घुसकि कय चलि गेलाह। वार्त्तालाप क्रममे झिंगुर बाबू सँ ईहो पता चललन्हि जे जमीन्दारीक पर्मनेंट सेटलमेंटक बाद दरिभङ्गा राजकेँ वसूलीक हेतु परगनाक आधारपर मिथिला क्षेत्रक वसूलीक हेतु अधिकार प्राप्त भेलाक बाद कलित कटिहारमे वसूलीक कार्यक हेतु जयताह। एम्हर फारसी आ’ अंग्रेजीक शिक्षा कलित पूरा क’ लेने छलाह। विवाहक संबंधमे पता चललजे फन्नू बाबू अपन बचियाक हेतु योग्य वरक ताकमे छथि। तखन विचार भेल जे परतापुरक सभागाछीमे अगिला महिनामे फन्नू बाबू आबथि आ’ झिंगुर बाबूकें आतिथ्यक अवसर भेटन्हि। मुदा बीचहिमे दियाद सभ झिंगुर बाबूकँ तेनाने घेरलकन्हि जे कलितक विवाह फन्नू बाबूक बचियासँ थीक करैत आ’ भराममे सिद्धांत करेनहि गाम पहुँचलाह। ड’रो होइन्हि जे कनियाँ ने कहीं रपटा दय देथिन्ह। मुदा विवहक बात सुनितहि, कनियाँ खुशीसँ बताहि जेकाँ भय गेलीह। पिछला चारि दिनसँ जतेक गुनधुनी लागल रहन्हि सभटा खतम भ’ गेलन्हि।
————————————————————————————–
पैरे किंवा कटही गाड़ी यैह छल यातायातक साधन। महफा सेहो बेश नक्काशी बला आ’ भरिगर। वर महफा पर आ’ बरियातीमे जे युवा रहथि से पैरे आ’ जे कनेक उमरिगर रहथि से कटही गाड़ी पर विदा भेलाह। संगमे सेवकक लश्कर। दरबज्जा पर स्वागत भेलन्हि। हजाम पैर धोलकन्हि, पुनः इत्र-सेंट, फूल, नाश्ता। गप्प सरक्का। शास्त्रर्थ आ’ चुटक्का। अँगनामे परिछनि आ’ विधि-व्यवहार तँ दलान पर गप्पक फूहारि। बीच-बीचमे क्यो आबि कय कहीं जाथि जे गहना कतय छैक। घोघट के’ देथिन्ह। घोघटाही नूआ नहीं भेटि रहल अछि। एहिसँ विवाहक क्रम आ’ प्रगतिक विषयमे बरियाती लोकनिकेँ सेहो पता चलैत छलन्हि। एवम् प्रकारे आँगन आ’ दरबज्जा दुनू ठाम विवाहक कार्यक्रम भोरक पाँच बज्वए तक चलैत रहल। वर आ’ कनियाक हाथमे ब्रह्मचारी डोरी बान्हि देल गेल, जे चारि दिन धरि रहल। तकरा बाद विवाह पूर्ण भेल। विदाइक दिन’ तका कय झिंगुर बाबू पठेलखिन्ह आ’ कलित अपन गाम आ’ कलित अपन गाम आबि गेलाह। कटिहार जयबाक तैयारी भेल। अश्रुपूरित नेत्रसँ माय आ’ ग्रामीणसँ विदा लेलाक बाद कलित अपन रोजगार पर विदा भेलाह।
+ + +
कोशीक विभीषिकासँ त्रस्त क्षेत्र होइत कटिहार पहुँचि कय कलित अप्पन काजमे शीघ्रहि पारंगत भय गेलाह। काजक अधिकता भेलापर अपन पितियौत भाय आ’ भातिजकेँ सेहो बजा लेलथिन्ह। एहि क्षेत्रक लोकक बीचमे बहुत थोरबेक दिनमे अपन प्रतिष्ठा बढ़ा लेलथि कलित। एहि क्षेत्रक लोकक बीचमे जमीन्दारीक परमानेंट सेटलमेन्टक विषयमे पुराण अनुभव बहुत खराब छल। वसूली पदाधिकारीक भ्रष्ट तरीका सभकेँ कलित बदलि देलखिन्ह। मुदा कालक गालनमे किछु आरे छल। कलितक द्विरागमनक पहिनहि हुनकर माय गुजरि गेलखिन्ह। बड्ड रास सौख-मनोरथ लेने चलि गेलीह माय। कखनो कलितकेँ कहैत छलखिन्ह जे तोरा कनियाँसँ खूब झगड़ा करबौक तखन देखबौक जे तूँ हमर पक्ष लैत छँह कि कनियाक।
झिंगुर बाबू सेहो अन्यमनस्क रहय लगलाह। कलित कहबो केलखिन्ह जे सँगहि चलू, मुदा भरि जन्म जतय रहलाह ओहि ठामकेँ छोड़थु कोना।
तेसर साल कलितक द्विरागमन भेलन्हि आ|तकरा बादे ओ| निश्चिंत भ| सकलाह। जाइत-जाइत कलितकेँ कहैत गेलखिन्ह जे तोँ तँ बेशीकाल गामसँ बाहरे रहलह। हमरा सभहक सेवा तँ ई बुचिया केलक। अपन बहिनक भार आब तोहिँ उठाबह। हमारा सोचने छलहुँ जे एकर विवाह दान करबाइये कय निश्चिंत हैब। मुदा तोहर माय हमरा तोड़ि देलन्हि। आब तूँ अपना जोगर भइये गेल छह। पाँच बरखक बेटा रहैत छैक तखनो लोक केँ लोक कहैत छैक जे अहाँ केँ कोन बातक चिंता अछि, पाँच बरखक बेटा अछि। तूँ तँ आब पढ़ि लिखि कय अपन जीवन यापन करैत छह। फेर पुतोहुकेँ सेहो बुचियाक हाथ पकड़ा कय एहि लोकसँ छुट्टी लेलन्हि झिँगुर बाबू। कलित हुनका एतेक हड़बड़ीमे कहियो नहि देखने छलथिन्ह।स्थिर, शांतचित्त आ| फलक चिंता केनिहार किसान सेहो अपन जीवन-संगीक संग छुटलाक बाद अधीर भ| गेल।
+ + + +
कलितकेँ कटिहार अयलाक बादो एकेटा चिंता लागल रहैत छलन्हि। से छल बुचियाक विवाह। पिताक रहैत ओ’ कोनो परेशानीसँ चिंतित नहि भेल छलाह। मुदा हुनका गेलाक बाद आब लोकोकेँ देखेबाक छलन्हि जे क्यो ई नहि कहय जे बापक गेलाक बाद बहिन पर ध्यान नहि देलन्हि कलित। पिताक बरखी तक विवाहक प्रश्न उठेबो कोना करितथि। मुदा समय बितबामे कतेक देरी लगैत छैक। पूरा गामक बारहो वर्णक भोज कय, कलित बुचियाक विवाहक हेतु वर ताकयमे लागि गेलाह। परतापुरक सभागाछीमे गेलाह मुदा कोनो वर पसिन्न नहि पड़लन्हि जे बुचियाक हेतु सुयोग्य होय। पन्द्रह दिनक छुट्टी बेकार गेलन्हि। पुनः कटिहार पहुँचि गेलाह। कार्यक क्रममे गिद्धौर,बाढ़ इत्यादि गंगाक दक्षिण दिशक मैथिल ब्राह्मण परिवार सभसँ सेहो परिचय भेलन्हि। ओहिसँ हुनका बाढ़क एकटा लड़काक विषयमे पता चललन्हि जे गिदद्धौर स्टेटमे कार्य कय रहल छलाह।
चोट्टहि ओ’ लड़कासँ भेँट करबाक हेतु गिद्धौर पहुँचि गेलाह। बालक अत्यंत दिव्य छलाह। पता लय बाढ़ पहुँचि कय बालकक पितासँ गप केलन्हि। पंचकोशीक कथा कतबा दिनक बाद बाढ़क क्षेत्रमे आयल छल से एकरा काटब मुश्किल छल। सभटा गपशप कय पुनः भराममे सिद्धांत करेने मेहथ पहुँचलाह। बूढ़- पुरान जे क्यो सुनलन्हि से आश्चर्यचकित रहि गेलाह। बढ़य पूत पिताक धरमे- झिंगुर बाबू जेना कलितक सिद्धांत करेनहि पहुँचल छलाह तहिना कलित केलन्हि, वाह…। कथा ओनातँ दूरगर भेलन्हि, मुदा कलित स्वयम् नेनेसँ दूरदेशक बाशी छलाह, ताहि द्वारे हुनका सभचीजक अनुभव छलन्हि , यैह सोचि सभ संतोष कएलक। पूरा टोल विवाहक तैयारीमे लागि गेल। बुचियाकेँ कोनो दिक्कत नहि होएतैक। सर्वगुण संपन्न अछि बुचिया। गीत-नाद लियऽ आ’कि सराय-कटोरा, दसो हजार महादेव सुगढ़ पातर-पातर छनहिमे बना दैत अछि। जाहि घरमे जायत तकरा चमका देत।
विवाह विधि-विधानसँ संपन्न भय गेल। वरपक्ष संगहि द्विरागमनक प्रस्ताव राखलन्हि, मुदा कलित तैयार नहि भेलाह, तखन बुचियाक हाथक छाप लऽ कय वरपक्ष केँ जाय पड़लन्हि। कलितक पत्नी छलीह पूर्ण शुद्धा। बुचियासँ बहिनापा छलन्हि। बुचियो भौजी-भौजी कहैत नहि थकैत छलीह। तेसर साल द्विरागमनक दिन भेलैक। बुचियाक संग जे खबासनी गेल छलीह से आबि कय गंगा आ’ गंगा पारक दृश्यक वर्णन करय लगलीह तँ भाउजक आँखिसँ दहो-बहो नोर चुबय लागलन्हि। कलितसँ कतेक बेर पुछलथिन्ह जे ई बाढ़ छैक कतय। समयक सँग सभ किछु सामान्य भाय जाइत अछि। बुचिया जखन एक-दू बेर एलथि-गेलथि तखन भाउज आरो निश्चिंत भय गेलीह। एवम् क्रमे कलित पुनः एकाकी भय गेलाह। सन् चौंतीसक भूकम्पमे महादेव पोखरि पर पत्नी आ’ दुहु पुत्री आऽ
एकटा पुत्रक संग बितायल रातिक बाद परिवार सहित किछु दिनका बाद कटिहार गेलाह। कारण छल महीना भरि चलल छोट-छोट भूकंपक तरंग। मुदा पत्नीकेँ घरक पीड़ा सतबय लगलन्हि। घरतँ भूकम्पमे ढहि गेल छलन्हि, से कलित भूमिक ओहि टुकड़ाकेँ छोड़ि फुलवरीक कातमे नव घरक निर्माण केलन्हि। अपन पुरान डीह अपन दियादकेँ दऽ एहि नबका डीह पर घरहट कएल। तकरा बाद एकटा पुत्र एवम् एकटा पुत्रीक प्राप्ति आओर भेलन्हि। पुनः एकटा पारिवारिक चक्रक प्रारंभ भय गेल। समय बितैत कतेक काल लगैत अछि। अपन बचिया सभ सेहो आब विवाह योग्य लागय लगलन्हि। अपन बच्चातँ सदिखन बच्चे लगैत छैक मुदा तँ की। पहिल बचियाक विवाह कछबी आऽ दोसरक खरख करेलखिन्ह। कछबीक परिवार सेहो राज-दरबारक कर्मचारी छलाह। घोड़ा, महफा, चास-बास….। मुदा बच्चा होयबाक क्रममे कलितक प्रथम पुत्रीक देहांत भय गेलन्हि मुदा ननकिरबी बचि गेल आऽ ओ’ मातृके मे रहय लागल। मुदा ओहो पाँचे वर्षक होयत कि एक दिन पेटमे दर्दक शिकायत भेलैक आऽ ओहो भगवानक घर मायक सेवामे चलि गेल।कलित जीवन आ’ मृत्युक एहि संग्रामकेँ देखैत रहलाह। कहियो गाममे हैजाक प्रकोप पड़य लागल तँ कहियो प्लेग आ’ कि की ? एक गोटाकेँ लोक जरा कय आबय तँ दोसर गोटाक मृत्युक समाचार भेटय। मुदा कलितक परिवार अक्षुण्ण रहलन्हि।
कलितक कटिहारमे पदोन्नत्ति आ’ प्रतिष्ठा बढ़ैत रहलन्हि। भातिज सभ पूर्वरूपेण ओतय रहैत छलाह। दुहू पुत्र केजरीवाल हाई स्कूल, झंझारपुरममे पढ़य लागल छलथिन्ह। कालक मंथर गतिमे कखनो काल गति आबि जाइत अछि। अपन तेसर पुत्रीक विवाह तमुरिया लग आमारूपी गाममे करबाय कलित जेना निश्चिंत भय गेलाह। अपन पैघ पुत्रक विवाह करेलन्हि, आऽ छोट पुत्रक अकादमिक प्रतिभाक प्रति निश्चिंत भेलाह। मुदा छोट पुत्रक अंधविश्वाशी होयबामे सेहो हुनका कोनो संदेह नहि छलन्हि। कारण एक दिन हल्ला उठलैक, जे घनगर चन्ना-गाछीमे, जतय दिनोमे अन्हार रहैत छैक, कोनो गाछक नीचा चाटी उठैत छैक, तखन हुनकर ई पुत्र चाटी उठाबय ओतय पहुँचि गेलन्हि। से जखन आठम वर्गमे विज्ञान वा कला चुनबाक बेर अयलैक, तखन पुत्रक विज्ञान विषय लेबाक निर्णयमे हाँमेहाँ मिला देलखिन्ह कलित बाबू। कतेक गोटे कहलथिन्ह जे सत्यनारायण बाबू आ’ के-के साइंस लय फैल कए गेलाह, बादमे पुनः आर्ट्स विषय लेबय परलन्हि। मुदा नन्द नहि मानलथि। साइंसोमे गणित लेलन्हि। कलित सोचलथि जे विज्ञान विषय पढ़ि अदृश्यक प्रति स्नेहमे नन्दक रुचि कम हेतन्हि। पता नहि किएक एकर बाद कलित निश्चिंत जेकाँ भय गेलाह। कटिहारसँ एक बेर आयले रहथि कि भोरमे नित्यक्रियासँ निवृत्त भय कलित हाथ मटियाबय लेल चिकनी माटिक ढ़ेर दिशि बढ़ि रहल छलाह कि पता नहि कि भेलन्हि, हाथक लोटा दूर फेंका गेलन्हि। ओ’ नीचाँ खसि पड़लाह। कनिया दौड़ल अयलीह, मुदा जीवनक खेल एक बेर भेटैछ आ’ एक्के बेर चलियो जाइछ।नन्द पिताक मृत्युक साक्षी छलाह। मृत्युक ई प्रकार हुनका लेल सर्वथा नवीन आ’ सर्वथा रहस्यमयी छल। अदृश्यक शक्ति विज्ञानक सर्वोच्चताकेँ नन्दक जीवनमे दबाबय लागल।
++++++++++++++++++++++++++++++++++++++++++++++++++++++++
वृत्तक गोलाकार आकृति केंद्रक परिधिमे घुमैत एकटा चक्र पूरा केलक। अदृश्य केंद्रक फाँसमे फँसल।
नन्द अपन यशोदा मैयाक छत्रछायामे बढ़य लगलाह, उम्रोमे आ’ पढ़ाइयोमे। अप्पन शिक्षक लोकनिक प्रिय पात्र भय गेलाह नन्द। हुनकर प्रैक्टिकलक कॉपीक साफ-सुथरा रूपक चर्चा सर्वत्र शिकक्षहु वर्गमे होमय लागल। फूल-सन अक्षर हुनकर शारीरिक सौन्दर्यसँ मेल खाइत छल।
एहि बीच एकटा आर घटना घटित भेल। यशोदा मैय्याक दुहु पुत्र भगवत्ती घरक सोझाँमे नीचाँमे सुतल छलाह। भोरमे माय देखलन्हि जे गहुमन साँप चारि टुकरा भेल पड़ल अछि आ’ बिज्जी माथ लग ठाढ़ पहरा दय रहल अछि। प्रायः बिज्जीक मारि पड़लैक गहुमनकेँ आ’ दुहु पुत्र सुरक्षित रहलन्हि यशोदा मैयाक। नन्द एहि घटनाक स्मृतिक संग आगू बढ़य लगलाह।
बीचमे बँटवारा भेल। घरारी सभ, निकहा खेत सभ सभटा दू-दू टुकड़ा होमय लागल। बाहरी लोक सभ कहैत छल, जे दुनू भायक संग अन्याय भय रहल अछि। स्कॉलरशिप प्राप्त कय नन्द आर.के.कॉलेज मधुबनीमे अंतर-स्नातक विज्ञान(गणित)मे नामांकन लेलथि। शुरूमे गणित बुझबामे दिक्कत भेलन्हि तँ रटय लगलाह। गणितकेँ रटबाक बुद्धि ई सोचिकेँ लगेलथि जे बादमे लोक ई नहि कहय, जे की सोचि कय विज्ञानक चयन कएल। मुदा किछु दिनका बाद रटैत क्रममे बुझबामे सेहो आबय लगलैन्ह। गामक फुटबॉलक मैदानक स्मृतिये शेष रहलन्हि, खेलेबाक अवसरे नहि भेटन्हि। गणितक शिक्षक तीन सय प्रश्नक सेट परीक्षाक पहिने दैत छलखिन्ह आ’ कहैत छलखिन्ह जे, जे क्यो साठि प्रतिशत प्रश्नक सही-सही उत्तर बना लेताह, ओ’ प्रथम श्रेणीमे निश्चित रूपसँ उत्तीर्ण होयताह। नन्द सत्तरि प्रतिशत प्रश्नक उत्तर तैयार कय शिक्षककेँ देखा देलखिन्ह। आशानुरूप बादमे परीक्षाक परिणाम अयला पर प्रथम श्रेणी भेटलन्हि। 1959 इंजीनियरिंगमे नामांकनक हेतु आवेदन दय देलखिन्ह। अंकक आधार पर सर्वोच्च अंक अयला उत्तर मुजफ्फरपुर इंस्टीट्यूट ऑफ टेक्नॉलोजीमे नामांकन लय लेलथि। ओहि समय मात्र सिविल इंजीनियरिंग शाखाक पढ़ाई ओहि संस्थानमे होइत छलैक, से ओहि शाखामे नामांकन लय धोती-कुर्त्ता पहिरि कय पहुँचि गेलाह।दीक्षित साहेब वर्कशॉपक मशीन देखाय कहलखिन्ह, जे एहिमे धोती फँसि जायत, से फुलपैंट आ∙ शर्ट पहिरि कय आऊ। दू टा फुलपैन्ट आ∙ शर्ट कीनय पड़लन्हि नन्दकेँ। कपड़ा कीनि सियबितथि तँ ढ़ेर दिन लागि जयतन्हि से रेडीमेड कीनय पड़लन्हि। मुदा गाम जाथितँ बिदेसरे स्थानमे फुलपैन्ट-शर्ट बदलि कय धोती कुर्त्ता पहिरि लैत छलाह। कहियो गाम फुलपैंट पहिरि कय नहि गेल छलाह। सन् 1959 सँ 1963 धरि इंजीनियरिंगक पढ़ाई चललन्हि आ’ तखन बिहार सरकारमे इंजीनियरिंग असिसटेंन्ट आ’ एक सालक बाद 1964 सँ सहायक अभियन्ताक रूपमे बहाली भेलन्हि। इंजीनियरिंग पढ़ाई विशेष खर्च बला छल से एहि शर्त्तनामाक संग विवाह भेलन्हि जे पढ़ाइक खर्चा ससुर उठेथिन्ह। गर्मी तातिलक एक मास आ’ दुर्गापूजाक पंद्रह दिनक छुट्टीक पाइ ससुर काटि लैत छलथिन्ह। जौँ सासुरक लोक कहियो ई उपराग दैत छलैन्ह, जे हमही सभ इंजीनियरिंग करबेलहुँ अछि, तँ नन्द सेहो हँसि कय उपर्युक्त बातक खुलासा कय दैत छलखिन्ह। वृत्तक परिधि जेना पैघ भेल जा रहल छल। कालक परिधि पहिने पूर्ण चक्र पूरा कएलक आ’ आब परिधिक विस्तार शुरु भय गेल। दुःख-सुख आ’ उत्थान-पतनक खिस्सा। स्वतंत्रता दिवसक दिनक उमंग, झंडा ल’कय स्कूलक बच्चाक संग 15 अगस्त 1947 केँ घुमैत छलाह। कांग्रेसक भक्ति संगमे रहलन्हि। मुदा 1962क चीनी आक्रमणक बाद भारतीयसेनाक पाछू हटबाक दुःस्वप्न वायुसेनाक उपयोग नहि करबाक भारतक आश्चर्यजनक निर्णयक बादक मनःस्थिति छल पलायनक,हारिक । ऑल इंडिया रेडियोक घोषणा जे हमर सेना गर्वसँ पाछू हटि रहल अछि-सुनि नन्दक हृदय रुकि सन जाइन्ह। से जखन 1965क युद्धक बेर इंजीनियरक भर्त्ती सेनामे कैप्टनक रूपमे शुरु भेल तखन नन्द आ’ साहा साहब आवेदन दय देलखिन्ह। साहा साहेबक कनियाँतँ कानय लगलीह आ’ साहा साहेबकेँ रुकि जाय पड़लन्हि। नन्दक पत्नी एको बेर प्रतिरोध नहि कएल। मुदा ओजनमे छँटा गेलाह नन्द। मसोसि कय रहि गेलाह। तकर बाद जे शरीर घटेबाक सूर चढ़लन्हि, से बढ़िते गेलन्हि। एकेटा सपना छलन्हि-गाममे कोठाक घर। से सभटा सर्वे सभक नक्शा ऊपर कय घरक कुर्सी देलन्हि जे सड़कमे घरक कोनो भाग नहि जाय। मकानक डिजाइनक मात्र आधे भाग पूरा भय सकलन्हि। जतय-जतय ट्रांसफर होइन्ह एकटा नव अनुभव भेटन्हि।ओहि समय कनियाँकेँ तृतीय पुरुषक रूपमे संबोधित करबाक प्रचलन छलैक, मुदा नन्द द्वितीय पुरुषमे संबोधन शुरु केलन्हि। एकर आलोचना होयबाक बदला गाममे आनो लोक सभ ई संबोधन अपना घरमे शुरु कए देलन्हि। डेहरी-ऑन-सोनमे विकास कार्यमे ग्रामीण आदिवासीक पूर्ण सहयोग भेटलन्हि। कहियो पाइ देखि कय अंतरात्मा नहि डिगलन्हि। जी-जानसँ जीप जीप उठा कय अपन कार्यकेँ पूर्ण करथि। कखनो जीप तेज होइन्हतँ यादि पड़न्हि जे कोनो बच्चा ने पिचा जाइ।मुदा कहियो कोनो दुर्घटना नहि भेल। गामक सभ जातिक लोककेँ कतहु ने कतहु मस्टरे रॉल पर नोकरी देलन्हि। स्थानीय लोककेँ सेहो नोकरी करबाक हेतु प्रोत्साहित करैत छलाह। स्थानीय गरीब आदिवासी नन्दकेँ देवता बुझैत छलाह। एतहि दमाक पहिल बेर अटैक भेलन्हि नन्द पर। स्थानीय वैद्य दिन-राति एक कय जंगलसँ बीटी आनि कय देलकन्हि। दमाक इलाज एलोपैथियोमे नहि अछि, मुदा एहि बूटीक एकमात्र खोराकी सँ अगिला कतेक साल तक नन्द दमासँ दूर रहलाह। सँगी सभ भोलेनाथ नाम राखि देलथिन्ह। कतेक कमाइ-धमाइक गुर सभ सिखेबाक प्रयास सेहो केलन्हि। मुदा ग्रामीण-जनक लाचारीकेँ ततेक ल’ग सँ देखने छलाह नन्द, जे एहि सभ गप्प दिशि ध्यानो नहि जाइत छलन्हि। ताहुमे गरीबीक बादो जे आपकता स्थानीय जनसँ भेटैत छलन्हि, तकरा बाद?
एहि बीच एक पुत्रीक प्राप्ति सेहो भेलन्हि। दोसर बेर पुत्रक प्राप्ति भेलन्हि। पुत्री मामा गाममे जन्म लेलथिन्ह आ’ पुत्र अपन गाममे। बच्चा सभक स्थितप्रज्ञ भाव, फेर हँसबफेर ठेहुनिया,—। बच्चाक बढ़बाक प्रक्रियाक दर्शन ओहिना अछि, जेना विश्वक निर्माण ओ’ ओकर चेतनाक विकास।हुनकर भातिजक देहांत नेनेमे भेलाक बाद एहि दुनू बच्चाक प्रति स्थितप्रज्ञताक भाव, न्हि सुखमे सुखी नहि दु:खमे दुखीक अवतरण भेल नन्दमे। नन्द दिल्ली कोनो ट्रेनिंगमे गेल छलाह।एक राति सपना देखलखिन्ह, जे नवीन हुनकर गामक फूसक ओसारा पर बैसल छथि।ओ’ नेना जकरासँ नन्दकेँ बड्ड आपकता छलन्हि, उठि कय खेलाइ लेल जाइत अछि। कनेक कालक बाद पेटमे दर्दक शिकाइत करैत अछि। सभ क्यो जमा भय जाइत छथि।बूढ़-पुरान अपन-अपन नुस्खा देबय लगैत छथि।मुदा कनिये कालक बाद बच्चाक मृत्यु भ’ जाइत अछि। नन्दक आँखि खुजि गेलन्हि।हुनका अपन बड़की बहिनक बचियाक मोन पड़लन्हि। एहने घटना छल ओहो।बचियाकेँ क्यो बूढ़ी पेट पर हाथ दय देने छल, आ’ ओ’ कनेक कालक बाद संयोगवश पेट दर्दसँ काल कवलित भय गेल छलीह। नन्दकेँ अदृश्य, भूत-प्रेत, राकश आ’ डाइन जोगिन पर असीम विश्वास छलन्हि। ई सभ सोचिते ओ’ जोर-जोरसँ कानय लगलाह। संगी सभ हड़बड़ा कय उठैत जाइत गेलाह। जखन सभ समाचार ज्ञात होइ गेलन्हि त’ किछु गोटे कहलखिन्ह, जे भातिजक अउरदा बढ़ि गेल। नन्दक मुँह लटकल देखि कय, क्यो-क्यो हुनक अभियंताक वैज्ञानिक दृष्टिकोणकेँ मोन पाड़य कहलकन्हि। मुदा नन्दकेँ बोल-भरोस क्यो नहो दय सकलाह। नन्द ट्रेनिंग छोड़ि कय सपनेक गप पर गाम विदा ब’ गेलाह। तेसर दिन गाम पहुँचलाह, तँ भैयाकेँ केस कटेने देखि कय सशंकित भय गेलाह। गामक सीमांतेसँ जे क्यो भेटन्हि से कनेक दु:खी स्वरमे गप करन्हि।आँगन पहुँचलाह तँ माय जोर-जोरसँ कानय लगलीह।सपनाक सभ्टा गप सत्य बुझेलन्हि, अक्षरसः सत्य। भातिज हुनका केश कटाबय हेतु सही समय पर बजा लेलखिन्ह। नवीनक फोटोक पाँछामे अंग्रेजीमे ओकर जन्मक आ’ मृत्युक तिथिक संग ओकर तोतरायल बोलीमे काका-कका कहबाक बात फाउंटेन पेनक सियाहीसँ नन्द लिखलन्हि। कोठा घरकेँ बनयबाक पहिनहि ओ’ चल गेलाह, गेलाक बादो मुदा स्वप्नमे काकाकेँ नहकेशक दिन मुदा बजा कय।
पुत्रीक जन्मक बाद कोठाक घरो बननाय शुरु भय गेलन्हि। पुत्री जखन पैघ भेलन्हि, तँ यादि करबाक क्रममे कहैत छलीह, जे कुर्सी पड़बाक लेल जे खधाइ खुनल गेल छल से बड्ड गँहीर छल।मुदा पिता यादि पाड़लखिन्ह जे काका अहाँकेँ हाथसँ पकड़ि कय खधाइमे पात सभ साफ करबाक लेल नीचाँ दैत छलाह, तखन खधाइ बहुत गँहीर कोना भेल। पुत्री बा’ केर कोरामे एकर समाधानक हेतु पहुँचि जाइत छलीह, जे खधाइतँ बहुत गँहीर बुझाइत छल , तखन ईहो बात सही जे काका हाथेसँ खधाइमे उतारि दैत छलाह। नन्दक माय बच्चा सभक बा’ भय गेलीह।नन्दक पुत्रकेँ बा’ नन्दक नन्द कहैत छलीह। कखनो गोपाल तँ कखनो राजकुमार, ओकर हँसी, औँठिया कारी घनगर केश। बा’क कोठाक घर बनि गेलन्हि तँ पेटक दर्द सेहो शुरु भेलन्हि। मुदा नन्द एहि बेर अपन घरक पेटक दर्दक दू टा मृत्युकेँ अदृश्यक निर्देशपर होइत देखलाक उत्तर मायकेँ इलाजक हेतु कैक ठाम एलोपैथिक डाक्टरक ल’ग पैघ-पैघ शहरमे लय गेलाह। डायगनोस भेलन्हि कैंसर नामक दु:खदायी रोग। एहि बीमारीक इलाज रोगोसँ बेशी दुःखदायी छल। रेडियमसँ ट्यूमरकेँ जरेनाइ। बा’ टूटि गेलीह। पटनेमे मृत्यु भय गेलन्हि। ओतहि दाह संस्कार गंगा-तट पर भेलन्हि, कारण ओतय मान्यता छल जे गंगा तट पर गायक बोली जतेक धरि सुनाइ पड़ैत अछि, ततेक दूर मगहक क्षेत्र नहि मानल जायत। तदंतर श्राद्ध कर्म गाममे भेलन्हि। बा’ चलि गेलीह नन्दक द्वितीय पुत्रक जन्मक पहिनहि। मुदा बा’क चर्चाघरमे होइते रहल। बा’ केर फोटो बा’ केर नाति सभक प्रेरणा श्रोत बनल रहल। जे सपेताक गाछ बा केर श्राधमे उसरगल गेल छल, तकर आम हुनकर नाति-नातिन नहि खाइत छलन्हि।जे आम खसैत छल से बाबाक सारा पर राखि देल जाइत छल।गोदान आ’ वैतरणी पार करेबाक विधिमे जे गायकेँ दागल गेलैक तकरा देखि बा’ केर दुहु पुत्र प्रण लेलन्हि जे आब ई काज भविष्यमे कहियो नहि केल जायत। बा’ अपन धैर्यसँ मरैत काल तक अपन परिवारकेँ पुनः अपन पूर्व प्रतिष्ठा आ’ सरस्वतीक भक्तक रूपमे प्रतिष्ठित करबामे सक्षम भेलीह। मरैत काल बुचिया सेहो बाढ़सँ अपन भौजीकेँ भेंट करय लेल अयलीह।दुनू ननदि आ’ भौजी पुरान-पुरान गप सपमे अपना- अपनाकेँ बिसरबैत गेलीह। भौजी भय गेल छलीह बच्चा सभक बा’ आ’ ननदि भय गेल छलीह बच्चा सभक बुढ़िया दीदी। बुढिया दीदीक खिस्सा बच्चा सभक मध्य बड्ड लोकप्रिय भय गेल छल। बृहत्यकथाक खिस्सा सन नमगर- कैक रातिमे खतम होयबला। खिस्सा सुनबाक क्रममे एक बच्चा सुति जाइत छल, फेर ओहिसँ पैघ बच्चा आ’ सभसँ पाँछाँ सभसँ पैघ बच्चा सुति जाइत छल।अगिला राति मारि शुरु, सभसँ पैघ बच्चा कहन्हि, जे जतयसँ खतम केलहुँ ततयसँ शुरु करू, ई सभ पहिने सुति गेलथितँ ई सभ अपन जानथि। मुदा बुढ़ियो दीदी कम नहि छलीह। अपन खिस्सा कनेक आओर आगूसँ शुरू करैत छलीह।जखन सभसँ पैघ बच्चा कहय, जे एकर पहिनेक खिस्सा हम कहाँ सुनलहुँ तँ बुढ़िया दीदी कहथिन्ह, जे हम बताहि जेकाँ खिस्सा कहिते रहि गेलहुँ आ’ अहूँ सुति गेल छलहुँ।तखन हम खिस्सा कहब बन्द कए देलहुँ।तखन निर्णय भेल जे जतयसँ सभसँ छोट बच्चा चाहैत अछि, ततहिसँ खिस्सा शुरु कएल जाय।
बड़काकोला बला खेतमे नन्द बोरिंग गरबेलन्हि, जे पानिक हेतु ललायल ई बाध सिंचित भय जाय।मुदा कतेको दिनका परिश्रमक बाद ई पता चलल जे नीचाँमे पानिक अभाव छल। लेयर नहि भेटबाक कारणसँ पाइप खेतेमे लागल रहल, आ’ सुखा गेल।बच्चा सभक हेतु ई खेत बोरिंग बला खेतक नामसँ प्रसिद्ध भेल।बादमे सरकारी बोरिंग गाममे लगबाक घोषना भेल, मुदा नन्दक भैयाकेँ पता चललन्हि, जे ई बोरिंग ओहि पानि विहीन बाधमे नहि गरायत, वरन् ओहि बाधमे गरायत जाहिमे बारहोमास पानि लागल रहैत अछि। किछु गोटेकेँ ल’क’ पटना पहुँचि, मुख्यमंत्रीकेँ आवेदन देलन्हि। तखन जा कय ओहि सुखायल बाधक जीर्णोद्धार भेल। सात हाथक उज्जर अंग्रेज इंजीनियर कोन-कोन मशीन ल’कय आयल आ’ दुइये दिनमे बोरिंग गारि कय चलि गेल। मुदा बादमे क्यो कहलन्हि जे ओ’ अमेरिकन छल आ’ कारण सेहो देलन्हि जे सभटा उज्जर लोक अंग्रेज होय से जरूरी नहि।फेर कमला बलानक दुनु कात छहरक निर्माण भेल। किछु दिन तक ठीक रहल, मुदा किछु दिनका बाद हाल ई भेल जे दुनु छहरक बीचमे बालु भरैत गेल, जतेक छहरकेँ ऊँच करू ततेक कम। झंझारपुर पुलक नीचाँ तक बालू भरि गेल। कनियो पानि आबय तँपानि खतराक चेन्हसँ पार आ’ फाटकसँ बाहा बाटे पानि पोखरि-खेतकेँ डुबा दैत छल। जे खेत बहुत ऊँच आ’ दू पाइक मोलक छल से नीक भ’ गेल आ’ निकहा खेतमे खेती बन्द भय गेल। दुनू छहरक बीचक बलुआही जमीनमे तीन-तीन बेर रोपनी करय पड़ैत छल। लोककेँ आब परोर आ’ अल्हुआक खेती एहि बलुआही जमीनमे शुरू करय पड़ल। डकही पोखरिक चारू कातक बढ़मोतरमे छिटुआ धान करय पड़ल, कारण रोपनी महग भय गेल। पूर्णाहा बाध पानिसँ भरल रहैत छल। कोठिया-मेहथक बीचमे भोरहा छल-गँहीर पट्टी- प्रायः कोशीक कोनो पुरनका छिटकल धार। मुदा अखुनका कोशीक भौगोलिक दूरीक कारण एहि पर संदेह करनिहारक संख्या सेहो बेश। एहि भोरहा कातमे मेहथक आ’ कोठियाक संघर्षक खिस्सा….पछिमा-भुमिहार टोलक एकटा आन्हर बूढ़क करतब। बूढ़केँ सभ बान्हि कय रखलकन्हि,जे ओ’ मारि करय नहि पहुँचि जाथि।मुदा केबाड़ी तोड़ि आ’ बड़का बाँसमे फरसा-भाला लगा कय पहुँचि गेलाह लड़बाक हेतु।सवा मोन चूड़ि कोठियामे फूटल ओहि मारिमे। आ’ मारि कोन गप पर..सूगरक सीराक हेतु।……एकटा आर कथा-बूढ़ा काकाक झठहाक कथा, सभटा बानर सभ डरक लेल कलम-गाछी छोड़ि पड़ा गेल छल। आइ काल्हिक छौरा सभकेँ देखियौक, झठहा कियो मारि कय देखाबय जे जोमक फुनगीकेँ छू लय। सभटा अखराहा लोक सभ जोति लेलक तखन शरीर कोना बनैत जयतन्हि।
नन्दक डेरा पर बुढ़िया दीदी एक बेर बाढ़सँ अपन बेटाकेँ ल’ कय अयलीह, बेटाक नोकरीक लेल। बाढ़क लाइ केर स्वाद सभ बच्चा सभ बुढ़िया दीदीक पटना आकि गाम अयले पर चिखैत जाइत छल।जमीन्दारी प्रथाक समाप्तिक बाद नौकरीक चलती भय गेल छल आ’ दिक्कत सेहो ताहिमे सरकारी नोकरीक। जयराम नौआ तखनने कहैत छथि, जे नन्द सभ जातिकेँ सरकारी नोकरी देलखिन्ह, मुदा नौआ-ठाकुर टा बचि गेल। से नन्द नहितँ हुनकर बेटेसँ अपन बेटाक लेल नोकरी माँगताह। सभकेँ नोकरी भेटलैक मुदा बुढ़िया दीदीक बेटाकेँ नोकरी नहि भेटलैक।किछु समय-साल सेहो बदलल नहितँ पहिनेतँ लोक नोकरी करैयो नहीं चहैत छल। पुबाइ टोलक गुलाब झा कहैत छलाह,जे नोकरीक माने भेल नहि करी, आ’ करीतँ की पाबी-वेतन माने बिना तन आ’ तनखा माने तनकेँ खा।
बुढ़िया दीदीक आनल लाइ आ’ कतेक राति धरि चलय बला खिस्सा। गाम घरमे कखनो काल शुरु भय गेल आन आन प्राकारांतरक खिस्सा, इनार, पोखरि,करीन,बाहा,खत्ता,गाछी- पोखरिक बीच, आ’ एहि सभक हेतु होबय बला छोट-मोट झगरा-झाँटि आ’ कि रमन-चमनक मध्य नन्दक नन्द सभ बढ़य लगलाह।
नन्द अपन बच्चा सभकेँ गामसँ दूर नहि कयलन्हि। गर्मी तातिल, होली आ’ दशहरा, तीन बेर कमसँ कम साल भरिमे समस्त परिवार गाममे जयबेटा करैत छल। बच्चा सभ आम खयबाक हेतु दीदीक गाम जाइत छल। पैरे-पैरे दूर-दूर धरि, कहियो कमलाक रेतक बीच तँ कहियोआमक गाछीक मध्य चलैत चलबाक अनुभवे किछु भिन्न छल। आमक मासमे रात्रिक माछ-भातक आमक कलममे बनभोज,खुरचनसँ आमक खोइचा हटयबाक अनुभव, ती-ती- ‘जकरे नाम लाल छड़ी’ –सतघरिया खेलेबाक अनुभव,संठीमे आगि लगा कय धुँआ निकालबाक अनुभव आ’कि काँच आममे चून लगाकय खयबाक उपरांत ओकर मीठ भ’ जयबाक अनुभव हो; ई सभ अनुभव आइ काल्हिक बच्चाकेँ कोना भेटतैक यावत ओकरा सभकेँ गाम एनाइ जेनाइ नहि करायब। नन्द तँ एकबेर अपन जमायकेँ कहनहियो रहथि जे आगाँक सात जन्म शर दिशि घुरि कय नहीं आयब।
सन् 1975क पटनाक बाढ़िक समय नन्द गंगाक उत्तर गंगा पुल परियोजनामे आबि गेल छलाह। नन्द दुइ पुत्र आ’ एक पुत्रीक संग अपन परिवार चला रहल छलाह।तीनू बच्चा स्कूलमे पढ़ाइ-लिखाइ करैत जाइत छलाह। तखन ककरा भुझल छलैक जे ई सन् 1975 नन्द आ’ हुनकर बच्चा सभक जीवनक एकटा विभाजन रेखा बनत आ’ जीवनक धारकेँ बदलि देत।
———————————————————————————————————
आरुणिक वृत्तांतक सारांश यैह अछि,जे हुनक जन्मक समय हुनकर पिताकेँ क्यो कहीं देलकन्हि, जे बचिया भेल अछि। दू-तीन दिन धरि हुनका दिमागमे छलन्हि जे बेटिये भेल अछि। छठिहारिक एक दिन पहिने हुनका पता चललन्हि जे बेटा भेल अछि। एहि अनिश्चितताक उपरांत यैह सिद्ध भेल, जे यावत सत्यक जे रूप बूझल अछि ,सैह तावत धरि सत्य रहत। सत्यक विभिन्न रूप , जे असत्यतँ नहीं अछि तकरे प्रतिकीर्तिक रूपमे आरुणिक व्यक्तित्वक प्रादुर्भाव भेलैक। जन्मेसँ एहि आभासित सत्यक विभिन्न रूपक साक्षी रहलाह आरुणि। आरुणिक जन्मक पहिनहि बा’ केर देहांत भ’ गेलन्हि। बादो मे जखन-जखन बा’ केर चर्चा अबैत छल, आरुणि ध्यानसँ सुनैत छलाह,आ’ अपन जिज्ञासा बढबैत छलाह। एवम क्रमे बा’ हुनकर जीवनक अंग भ’ गेलीह। बा’ हुनकर जन्मक पहिनहि सँ शरीररूपे नहीं छलीह, मुदा हुनकर अवस्थिति एहि घरमे सदिधन छलन्हि।
———————————————————————————————————–
आरुणिक कथा आ’ नन्दक कथा आ’ नन्दक कथाक बीचक तारतम्य पहिने तँ नहीं बुझि पड़ि रहल छल। मुदा प्रकृतिक संगहि आरुणि सेहो अपन प्रतिभा देखाबय लगलाह। मनुष्यक प्रवृत्तिये होइछ समानता आ’ तुलना करबाक, साम्य आ’ वैषम्यक समालोचना आ’ विवेचनमे कतेक गोटे अपन जिनगी बिता दैत छथि। आरुणि आ’ नन्दक बीच सेहो अनायासहि साम्य देखल जा’ सकैत अछि। दुहु गोटेक ऊपरी प्रतिभा आ’ तथाकथित वैचारिक मतभेदाक रहितहु, जे मूल व्यक्तित्वक साम्य होइत छैक, से दुनू गोटेमे वर्त्तमान अछि। एअहन सन बुझना जाइत छल।
भार्तीय मध्य वर्गक बच्चाक लालन-पालन आ’ पोषण, जाहि आशाओ’ आकांक्षा सँ होइत अछि, तकर अपवाद आरुणि नहीं छलाह। जेना सभ माता-पिता अपन नेनाक छोटो छोट बातमे प्रतिभाक छप देखैत छथि,तहिना आरुणिक माता-पिता विशेष कय पिता, आरुणिक व्यक्तित्वमे विशेष प्रतिभा देखय लगलाह।
————————————————————————————————————
आरुणि केँ खूब स्वप्नसभ अबैत छलन्हि। तहिना दाँत सेहो सूतलमे कटकटाइत छलन्हि। सपनामे नीक आ’ अधलाह दुनू प्रकारक तत्त्व रहैत छलन्हि, मुदा डराओन तत्त्व विशेष रहैत छलन्हि। बहुत दिन तक आरुणि एहि प्रयासमे रहथि, जे कोना कय सपना आ’ कि दुःस्वप्न अयनाइ बन्द भय जायत। बीच रातिमे ओ’ घामे-पसीने भय जाइत रहथि, आ’ जखन निन्न खुजनि त’ देखथि जे माता-पिता पंखा होँकि रहल छथि। सभसँ पहिने ककर जन्म भेल, आ’ तकर पहिने ककर, आ’ सभकेँ भगवान बनओलन्हि तँ भगवानकेँ के बनोलकन्हि। ई सभ सोचि-सोचि कय आरुणि चिंतित भय जाइत छलाह। रातिमे स्वप्नमे हुनका होइत छलन्हि, जे इनाररूपी प्रकृतिमे ओ’ गामक छतपर घूमि रहल छथि। फेर ओ’ छतक कातमे जाय लगैत छथि। फेर जेना पोखरिक कछेर अछि, तहिना छतक काते कात बिन इच्छेक जाइत रहैत छथि, फेर चाहैत छथि, जे कातसँ हटि कय बीच छतपर आबि जाइ। किंतु इनार रूपी प्रकृतिक गुरुत्वमे ओ’ खिचाइत चलि जाइत छथि। आ’ खसि जाइत छथि। अनायासहि निन्न खुजैत छन्हि तँ खुशी आ’ दुःख दुनू प्रकारक भावना मोनमे अबैत छन्हि। खुशी एहि बातक जे स्वप्ने छल ई, यथर्थ नहि। दुःख एहि बातक जे फेर ने कतहु एहि प्रकारक दःस्वप्न फेर आबय। एहि बीच आरुणि कखन निन्न अबैत अछि आ’ कखन स्वप्न, एहि सभ पर जेना शोध करय लगलाह। फेर अगिला दिन मोन पाड़थि, जे नौ बजे धरि जागल छलहुँ, दसो बजे यावत जागले छलहुँ, तखन कखन सुतलहुँ। फेर किछुए दिनमे ओ’ अपना मोनके बहटारि लेलन्हि, जे जौँ हुनका ई यादि पड़ि जाइन्हि जे निन्न कखन आयल, तखन तँ ओ’जागले रही जयताह। हुनकर नाम कतेक बेर बदलल गेल। पुरातन ग्रंथ सभक अध्ययन नंद एहि हेतु कएलन्हि। फेर हुनक पढ़ाइ-लिखाइक कार्य शुरु भेलन्हि। श्री गणेशजीक अंकुश लिखनाइ सिखाओल गेल आरुणिकेँ, आ’ एहि आकृतिक संग गौरीशंकरक अभर्थना-सिद्धरस्तु।
“साते भवतु सुप्रीता देवी शिखर वासिनी उग्रेन तपसा लब्धो यया पशुपतिः पतिः। सिद्धिः साध्ये सतामस्तु प्रसादांतस्य धूर्जटेः जाह्णवीफेनलेखेव यन्यूधि शशिनः कला॥“
पशुपतिः पतिः कहीं आरुणि खूब हँसथि। एहिसँ हुनकर तोतरेनाइ सेहो समाप्त भय गेलन्हि। एक सँ सय तकक पाठमे आरुणिकेँ पशुपतिःपतिः बला तारतम्य यादि पड़ैत छलन्हि। दस सँ उन्नैस आ’ फेर बीस सँ उनतीस। नन्दक छोट पुत्र आरुणि शुरुअहिसँ नन्दक आशा आ’ आकांक्षाक प्रतीक बनय लागल छलाह। एकर किछु कारण सेहो छलैक । एकसँ सय धरि लिखब नन्द हुनका सिखा रहल छलाह।नन्द हुनका एकसँ दस धरि लिखनाइ आ’ बजनाइ सिखेलखिन्ह आ’ एगारहसँ आँगाँ सेहो सिखाबय लागलखिन्ह ।पुनः ई सिचि कय जे बालक पर एतेक बोझ लदनाइ ठीक नहीं अछि ओ’ रुकि गेलाह। परंतु बालककेँ एगारहसँ बीस, फेर एक्कैससँ तीस जयबा धरि,एहि बातक पता भ’ गेलन्हि जे ई तँ एक सँ दस तकक पुनरावृत्ति मात्र छैक। ओ’ एकर औचित्यक अपन पितासँ चर्चा के देलन्हि,तँ पिता हुनका एकसँ सय तक लिखबाक चुनौति दय देलखिन्ह। बालक से लिखि कय जखन देखा देलखिन्ह, तकरा बाद प्रत्येक शब्दकेँ कोन नाम देल जाय तकर समस्या आयल। नन्द एगारह,एक्कैस,उन्नासी आ’ नबासीक विशेष रूपसँ चर्चा केलन्हि। माँ जखन आधा घंटाक प्रगतिक समीक्षाक हेतु अएलीह, तखन हुनका पता चललन्हि जे पाठ्यक्रमतँ पिता-पुत्रक बीच पूर्ण भ’ चुकल अछि। पिता गदगद भय गेलाह आ’ माँ एहि घटनाक चर्चा बहुत कम गोटेसँ केलन्हि, जे कतहु ककरो नजरि नहीं लागि जाय। एहने-एहन ढेर उदाहरण पिताक हृदयमे पुत्रक कोनो गलती नहीं केनहारक छवि अंकित करबामे सक्षम भ’ गेल। ——————————————————————————————————–
आरिणिकेँ अप्पन पुरना बात सभकेँ यादि रखबाक धुनि जेकाँ छलन्हि। कोन ईस्वी मे की भेल , कोन ईस्वी सँ की-की भेल से कोना यादि होयत। हम बच्चामे की सभ कएलहुँ –अप्पन पिता-माता आ’कि आनो बूढ़-पुरान सभक जीवनक घटनाक्रमक सभ गप बुझबाक लालसा हुनकामे छलन्हि। कखनोकालकेँ हुनका एहि गपक छगुंता होइत रहन्हि जे बिना हुनकर देखनो, एहि विश्वमे सभ गोटे सभ काज कोना कय रहल अछि। मने ई जे जखन आरुणि सुतल छथि तखनो विश्व चलि कोना रह्ल अछि। बच्चाक हुनका दुइ-चारिटा घटनाक यादि मात्र रहन्हि। जेना कि सिनेमा हॉलमे बॉबी सिनेमाक स्मरण,स्टुडियोमे माता-पिताक संग मुंडनक पहिने केशबला फोटो खिचेबाक स्मृति। फेर कोनो गप पर माँ द्वारा धयान नहि देलाक उपरांत भरि घरक चाभीक झाबाकेँ सोँझाक डबरामे फेंकि देबाक स्मृति।गाममे कोनो काज-उद्यमक भीड़क दृश्य।फेर आरुणि एहि सभपर सोचलाक बाद यैह निष्कर्ष निकाललन्हि, जे 1976 ई.सँ हुनका सभ किछु यादि छन्हि, कारण तखन ओ’ 5-6 वर्षक होएताह आ’ एहि वर्षसँ माँ हुनका अखबार पढ़बाक हिस्सक धरा देने छलखिन्ह।नन्दक हाथमे आरुणिक डायरी हाथ लागि गेलन्हि, जाहिमे आरुणि अपन स्मृतिक घटनाक्रमक इतिहासकार जेकाँ वर्णन देने रहथि।
+ + +
हम ,आरुणि,सन्1976 ई.केँ अपन जीवनक विभाजन रेखा मानैत छी। कारण एहिसँ पहिने हमरा अपन जीवनक घटनाक्रम किछु टूटल कड़ीक रूपमे बिना तारतम्यक बुझना जाइत अछि। कखनोकेँ हमरा ईहो होइत अछि जे एहि मे सँ किछु पूर्व जन्मक कोनो घटनाक्रमतँ नहि अछि?
सन् 1976 ई.। हम गंगाब्रिज प्रोजेक्टक गंगाक उतरबारी कातमे हाजीपुरमे बनायल कॉलोनीमे अपन माता-पिता आ’ पैघ भै-बहिनक संग रहि रहल छी। पिताजी व्यवसायसँ सरकारी अभियंता छथि, मुदा होम्योपैथिक चिकित्सामे सेहो एम.डी.(गोल्ड मेडेलिस्ट) छथि, आ’ हुनकर ई एक तरह सँ हॉबी छन्हि। भरि कॉलोनीक लोक चंदा एकत्र कय होम्योपैथिक दबाइ कानपुरसँ मँअगबैत छथि। बाबूजीक संग एकाध गोटे कानपुर जा’ कय दवाइ सभ लेने अबैत छथि। हमरा सभक सर्कारी क्वार्टरक ड्रॉइंग रूममे एकटा अलमीरा, दू टा कुर्सी आ’ एकटा टेबुल चिकित्सकीय कार्यक हेतु समर्पित अछि। हमर एकटा छोटका टेबुल सेहो एहि रूपमे रहैत अछि, जाहिमे तीस पाइक आर्यावर्त्त अखबार हम अप्पन माँकेँ पढ़ि कय सुनबैत छियन्हि।जतय धरि हमरा यादि अछि, एहि कॉलोनीक दूटा भाग छल। चारू दिशि चहरदिवारी कछल, जे एहि कॉलोनीक बीचमे सेहो एकटा दिबारि छल, जे एहि कॉलोनीकेँ ‘रहयबला’ आ’ ‘गोदामबला’ एहि दू हीसमे बँटैत छल। गोदामबला इलाकामे मारि रास लोहाक छड़, जोखय बला मशीन आ’ ट्रक सभक संग एकटा कदम्बक गाछक स्मृति हमरा अछि। जोखय बला एकटा मशीन ततेक पैघ छल, जाहि पर हम जखन ठाढ़ होइत छलहुँ, तँ ओकर काँटा हिलबो धरि नहि करैत छल।हमरा बताओल गेल छल जे एहि पर भरिगर चीज सभ मात्र जोखल जा सकैत अछि। पन्द्रह-सत्रह किलोक पाँच सात बर्षक बच्चाक भार एकरा हेतु नोँसिक समान अछि।
एहि गङ्गा-ब्रिज कॉलोनीक रहयबला क्षेत्रमे एकटा पैघ आ’ एकटा छोट मैदान छल।दुनूक बीच एकटा पैघ पानिक टंकी आ’ पम्प हाउस छल।पम्प हाउसमे पानि जाहि बाटे अबैत छलैक ,से बेस मोटगर पाइप छलैक आ’ हमरा अखनो यादि अछि, जे ओ ओहिना खुजल रहैत छलैक। हम ओहिमे आँखि दय कय तकनहियो रही मुदा दोसर बेर डरसँ पाछू हँटि गेलहुँ जे कतहु खसि पड़लहुँ तखन की होयत। ओ’ पाइप मात्र एकटा बोरासँ झाँपल रहैत छल। पैघ क्रीडांगनक उतरबारी कातमे एकटा कोटाबला दोकान रहैक। ओहिसँ पछबारी कातमे एकटा हनुमानजीक मूर्त्ति आ’ मंदिर बनि रहल छल,जे बहुत पहिनहि बनि गेल रहैत,मुदा कारीगर हनुमानजीक नाँक ठीकसँ नहि लगा पाबि रहल छल। हनुमांजीक नाँक चाहेतँ सामग्रीक समुचित मत्राक अनुपात नहि रहलाक कारण वा ककरो बदमाशीक कारण टूटि जाइत रहय,किंतु किछु दिनुका बाद हनुमानजीक मूर्त्ति बनि कय तैयार भ’ गेल रहय।मंगलकेँ आर्ती होमय लागल छल, पूरा कॉलोनी जेना भक्ति-भावसँ भरि उठल। किछु दिनुका बाद सभक उत्साहमे कनेक कमी आबय लागल, जेना आन संस्थाक संग होइत अछि, प्रारम्भिक क्रमशः कम होइत गेल आ’ मंदिरक सँग जुटल सभटा सामाजिककार्यक्रमक योजना योजने रहि गेल।
+ + +
हम कॉलोनीसँ दूर एकटा स्कूलमे पढ़बाक हेतु जाय लागल छलहुँ। हमर पैघ भाइ आ’ बहिन सेहो ओहि स्कूलमे पढ़ैत रहथि। एक दिनका गप्प अछि, जे स्कूलमे हमरा कोनो दोसर बच्चाक संग झगड़ा भय गेल।दुनु गोटेक संग स्लेट रहय। हम आ’ ओ दोसर बच्चा एकरा हथियारक रूपमे प्रयोग करय लागलहुँ। हम सोचय लगलहुँ जे जौँ स्लेटकेँ दोसर बच्चाक माथ पर मारबैक तँ शोनित निकलय लगतैक। ताहि द्वारे हम स्लेटकेँ रक्षात्मक रूपे प्रयोग केलहुँ। मुदा ओ’ दोसर बच्चा मचंड छल…….खच्च….हमर माथसँ शोनितक धार निकलय लागल।टीचर सभ हमरा प्रिंसपलक रूममे लय गेलथि। रुइयामे सेवलोन वा डिटॉल ओकर रंग आ’ सुगंध हमरा अखन धरि यादि अछि। फर्स्ट-एडक बाद साँझक होयबाक आ’ छुट्टीक बेर नहि ताकल गेल। स्कूलक रिक्शा जाहि पर “सावधान बच्चे हैं” लिखल छलकेर बाट नहि जोहि एकटा दोसर रिक्शामे हमरा दीदीक(बहिनक) संग घर पठा देल गेल। हम दीदीकेँ पुछलियैक, जे “सावधान बच्चे हैं” केर अर्थ की भेल। हमरा लगैत छल जे एकर अर्थ छल जे सभटा बच्चा जे ओहि रिक्शामे बैसल अछि, से सभ सावधान अछि, आ’ एहि बातसँ ओ’ दोसर छौड़ा असहमति देखा रहल छल आ’ ताहि गप्प पर झगड़ा बजरि गेल छल। दीदीक उत्तर जे इइ लिखबाक उद्देश्य चेतावनी छैक, जे कोनो दोसर गाड़ी पाछू सँ ठोकर नहि मारि दैक आ’ सम्हरि कय चलय।
“मुदा किएक”- हम संतुषट नहि होइत पुछलियन्हि।
एहने प्रश्न आ’ उत्तरक संग हम बढ़य लागल छलहुँ। आ’ बढ़ैत- बढ़ैत कहियो काल खिसियेला पर माँ कहथि, जे सोचैत रही जे कहिया पैघ होयत आ’ पैघ भेलतँ नाकमे दम कए देने अछि।
कॉलोनीक बाहरक क्रिश्चियन संतक नाम पर बनल स्कूलमे हम सभ भाइ-बहिन जाइत रही।स्लेटसँ कपार फोरबयलाक बाद बाबूजी कॉलोनीमे ऑफिसर सभक मीटिंग करबओलन्हि। फैसला भेल जे खेलाक मैदान आ’उत्तरबरिया सीमंतक देबालसँ सटल कोटाक दोकान(सार्वजनिक वितरण प्रणालीक दोकानकेँ कोटाक दोकान कहल जाइत छल) अपन आवश्यकतासँ बेशी पैघ घरमे छल। ओहि कोटाबलाक लाइसेंस सेहो कोनो कारणसँ समाप्त भय गेल छलैक, से ओहि एसबेस्टस बला 3-4 कोठलीक घरकेँ प्राथ्मिक विद्यालय बनयबाक निर्णय लेल गेल,आ’ दू-चारिटा शिक्षकक बहाली कय , दू चारिटा लोकक क्मेटी बनाय स्कूल शुरु कय देल गेल। पड़ोसक गंडक कॉलोनीकेँ सेहो छह महीना बाद नोत देल गेल, जे अहूँ अप्पन कॉलोनीक बच्चा सभकेँ एतय पढ़ा सकैत छी। उत्तरबड़िया देबाल पर बाहर दिशिसँ स्कूलक नाम लिखल गेल, जे किछु दिनक बाद मलिछोँह होइत गेल। मुदा स्कूलक प्रतिष्ठा बढ़ैत गेल छल।क्यो गोटे जौँ अप्पन बच्चाक नाम लिखाबय अबैत छलाह,तँ हुनकर बच्चाकेँ एक किंवा कखनोकालकेँ दुइ वर्ग नीचाँ नामांकन लेल जयबाक गप्प शिक्षकगण करैत छलाह।अप्पन स्कूलक स्तर कनेक ऊँच होयबाक गप्प करइत छलाह।बेशी जिद्द केला पर हमरा बजा कय टेस्ट लैत छलाह, आ’ जाहि प्रश्नक उत्तर तेसर वर्गकनामांकनक अभिलाषी नहि दय पाओल छलाह, से प्रश्न हमरा सँ पुछैत छलाह, आ’ हम्मर सही उत्तर पर ओ’कुटिल मुस्कान दैत नामांकनक हेतुक आयल बालक अभिभावक दिशि मुँह करैत छलाह।मोटा-मोटी बुझु जे ओहि स्कूलक हम सभसँ उज्जवल विद्यार्थी छलहुँ-जकर प्रतियोगितोमे ,ओहि गामसँ आयल विद्यार्थीक अयलाक पहिने, क्यो थाढ़ नहि भय सकल छल।पढ़ाइक प्रति एकटा विशिष्ट लगाव छल हमरामे,जे बादमे क्रमशः उदासीनतामे बदलय लागल। से एक बेर जखन बोखारसँ बरबड़ाइत छलहुँ,तहिया परीक्षाक दिन रहैक। बड़बड़ा रहल छलहुँ जे परीक्षा ने छूटि जाय। घर पर प्रश्न आ’कॉपी आयल आ’ तखन अप्पन परीक्षा दय सकलहुँ हम।स्कूल छल छोट-छीन, मुदा ओकर सभ गतिविधिमे कॉलोनीक निवसीगण सोत्साह भाग लैत छलाह।क्रीडाक्रिया होय आकि सांस्कृतिक। क्रीड़ामे दू विद्यार्थी एक-एक पैर डोरीसँ बान्हि कय तीन टाँग बनाय दौड़ैत छलाह। दौड़ि कय मैदानक दोसर छोड़ पर राखल ब्लैक बोर्ड पर लिखल हिसाबकेँ बनाय दौड़ि कयाअपस अयबाक खेल मे शारीरिक आ’ मानसिक दुहुक परीक्षा होइत छल जाहिमे हम अग्रणी अबैत छलहुँ।


text:
Friday, 25 March 2016
पद्य - १६७ - बगुला (बाल कविता)
बगुला (बाल कविता)
काकचेष्टा बकोध्यानम् ।
छल जे विद्यार्थीक लक्षण ।।
से जे बक छल ओएह बगुला, अछि कहाबैत मैथिलीमे ।।*१
नमगर आ पातर छै टाङ्ग,
पीयर - मटिया कारी टाङ्ग ।
माथ उज्जर, धऽर उज्जर,
लोल कारी या छै पीयर ।।
माछ छै बड़ प्रिय जकरा, सएह बगुला मैथिलीमे ।।
बगुला नञि छै एक रंगक,
नञि बनावट एक ढंगक ।
बेसी अगबे साफ उज्जर,
या कोनहु फेंटल छै उज्जर ।।*२
जे हो, पर छै टाङ्ग नमगर, तेँ छै कहबी मैथिलीमे ।।*३
बाध - खेत - पथार सौंसे,
भेटए हरदम धार काते ।
वा कोनहु उत्थर जलाशय,
देखब कीड़ा - माछ ताकैत ।।
ठाढ़ एकटक ध्यान देने, तेँ प्रशिद्ध ओ मैथिलीमे ।।*४
संकेत आ किछु रोचक तथ्य -
*१ - संस्कृतमे “वक” या “बक” शब्दसँ जाहि चिड़ै समूहक बोध होइत अछि से मैथिलीमे “बगुला” कहबैत अछि ।
*२ - बगुला नामक चिड़ै केर अन्तर्गत विभिन्न आकार - प्रकारक बहुत रास चिड़ै आबैत अछि । अंग्रेजीक हेरॉन (HERON) आ एग्रेट (EGRET) शब्दसँ बोध होइ बला सब चिड़ै मैथिलीमे “बगुला” कहबैत अछि । बेसीतर बगुला उज्जर रंगक होइत अछि पर किछु आन फेंट-फाँट रंगक सेहो । सब बगुलाक टाङ्ग पातर आ नमगर होइत अछि आ उड़बा काल अपन गर्दनि अन्दर सिकोड़ि कऽ (RETRACTED INWARD) रखैत अछि ।
*३ - “बगुला टाङ्ग” माने कि नमगर टाङ्ग − ई मिथिलाक प्रशिद्ध कहबी सबमेसँ एक अछि ।
*४ - माछ पकड़बाक लेल बगुलाक एकटक ध्यान, संयम आ तपस्या मिथिलामे आ तेँ मैथिली साहित्यमे उदाहरणक रूपमे बड़ प्रशिद्ध अछि ।
“मवेशी बगुला” (CATTLE EGRET) पालतू चौपाया जानवर (जेना कि गाए, महींष) आदिक पीठ पर बैसि ओकर चाम परहक बाह्य परजीवी (ECTOPARASITES) कीड़ा सभकेँ खाए जाइत अछि । ई सहोपकारिता सम्बन्धक (SYMBIOTIC RELATIONSHIP) एकटा नीक उदाहरण थिक । एहिसँ बगुलाकेँ भोजन आ मवेशी सभकेँ परजीवीसँ मुक्ति भेटैत अछि ।
मैथिली पाक्षिक इण्टरनेट पत्रिका “विदेह” केर 197म अंक (01 मार्च 2016) (वर्ष 9, मास 99, अंक 197) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
उत्तर मे छैक उमकी उठल, दच्छिन मे हिलकोर।
पश्चिम मे पपियाहक तांडव, पूब तकै छी भोर॥
पूब तकै छी भोर, मुदा बटतक्की अछि लागल।
राति जेना बनि गेल अहद्दी, हम छी बनल अभागल॥
अन्हार बढ़ल, छी कतय नुकायल दिनकर-दीनानाथ।
प्रकाश पसारब छोडि कतय, तकै छी कोन-कोन लाथ॥
तकै छी कोन-कोन लाथ, जगत मे पसरल हाहाकार।
निशाचरक अछि तांडव बढ़ल, असह्य भेल प्रहार॥
डुमल बाइढ सं अयाचिक बारी, उपजत कतय साग।
पेट भरब भेल मोश्किल, पहिरब की टोपी-पाग॥
पहिरब की टोपी पाग , आगि लागल अछि सउँसे हाट।
कप्पार पकडि कय कानय जन-गण, खा उपेक्षाक चाट॥
रामक धरती पर शान सं, चलबइए रावण राज ।
सता संत कें ठिठियाइत कनिको , लगैछ ने ककरो लाज ॥
लगैछ ने ककरो लाज, कतय सुतल छी रघुबीर ।
की ध्वंश भेल अछि धनुष, आ बिझा गेल अछि तीर ॥
प्राण पियासल आतंकीक भय सं, लोकक अछि उपरे दम।
हाट, बजार वा टीशन सगरो, फुटैछ फटक्का बम॥
फुटैछ फटक्का बम , तें जिनगीक ने कोनो ठीक।
जनता भेल बेहाल मुदा , सरकारक ने डोलैछ टीक॥
अजगुत लगैछ देखि चहुँदिस , जग-जमानाक चालि।
क्यो कुहरय , क्यो कानय बैसल, क्यो पीटि रहल अछि झालि ॥
क्यो पीटि रहल अछि झालि, भेल अपने मे विभोर ।
एही बीच चानी पीटइए, साधू भेष मे चोर॥
आब परीक्षा नहि लिअय भगवन, दिअय शक्ति अपार।
जाहि बले धरती कें कय दी, दैत्यक तांडव सं उबार ॥
दैत्यक तांडव सं उबार, करी हम वा अपने चलि आउ ।
जरा रहल छी श्रद्धा-दीप, आब जुनि बाट तकाउ ॥


text:
एहि जालवृत पर पहिने अहाँक सुझावकेँ लेल अलगसँ (CBOXकेँ) व्यवस्था उपलब्ध छले जकरा कुनू कारण सँ हटाबे परल दरअसल किछ पाठक बंधू ओकर गलत उपयोग करैत रहैथ तहि लेल यदि अपने के कुनू तरहक असुवधा हुवे तs छमा चाहब...
मैथिल आर मिथिला टीमकेँ अपन रचनात्मक सुझाव आ टीका-टिप्पणीसँ एहि ठाम अवगत कराऊ...
जेना...
१. जालवृतमे कोनो तथ्यगत कमी अछि:(स्पष्ट करैत लिखू):-
२. जालवृतमे कोनो परिमार्जन आवश्यक अछि: (सङ्केत दिअ):-
३. जालवृतमे कोनो भाषागत, तकनीकी वा टंकण सम्बन्धी कमी अछि: (निर्दिष्ट करू कतए-कतए आ कोन ठाम):-
४. जालवृतमे कोनो आर त्रुटि अछि:-
५. जालवृतक उज्जवल पक्ष/ विशेषता:-
६. जालवृतक लेल कोनो आर सुझाव:-
जालवृतक प्रति अहाँक सुझाव मूल्यवान अछि अपन बहुमूल्य समयसँ किछु पल निकालि रचना/ प्रस्तुतिक विस्तृत समीक्षा करू। जाति-सम्प्रदायक जंजालसँ मैथिलीकेँ बाहर निकालि भाषाकेँ जनभाषा बनएबाक आन्दोलनमे हमरा सभ मिलि कए आगाँ बढ़ी आ तखने मैथिली साहित्यक वास्तविक अर्थमे विकास भए सकत। अहाँक देखाओल स्नेह आ विश्वास "मैथिल आर मिथिला" जालवृत्तकेँ मैथिलीक सभसँ लोकप्रिय आ सर्वग्राह्य ब्लॉगक स्थान पर बैसेने अछि। अहाँ अपन सुझाव ई-पत्र द्वारा maithiliblog@gmail.com पर सेहो पठा सकैत छी।
धन्यवाद.....
अहाँक सुझाव आ टीका-टिप्पणी पढबाक आश में...
मैथिल आर मिथिला (जालवृत टीम)
E-mail ID: maithiliblog@gmail.com


text:
पटना : भाजपा क राष्ट्रिय अध्यक्ष राजनाथ सिंह क टीम मे बिहार क कईटा नेता कए जगह भेटल, मुदा पार्टीक सबस पैघ मंच संसदीय बोर्ड मे बिहार क कोनो प्रतिनिधि कए शामिल नहि कैल गेल। एतबा जरूर जे चुनाव समिति मे भागलपुर क सांसद शाहनवाज हुसैन क जगह सुरक्षित रहि गेल। ओ चारिम बेर एहि समिति क सदस्य बनलाह अछि। हुसैन लग प्रवक्ता पद सेहो बरकरार रहल।
कहबा लेल बिहार क अलग-अलग समुदाय स पांचटा पदाधिकारी कए शामिल कैल गेल अछि। मुदा बिहार स टीम राजनाथ मे ओहि सामाजिक समूह कए वरीयता नहि देल गेल अछि जेकर झुकाव भाजपा क सहयोगी जदयू क प्रति अछि। जेना वैश्य समुदाय कए भाजपा क वोट बैंक मानल जाइत अछि मुदा नव टीम मे बिहार स एहि समुदाय कए भागीदारी नगण्य अछि। बहरहाल, प्रदेश भाजपा अध्यक्ष पद स विदा भेल डा. सीपी ठाकुर कए राष्ट्रिय उपाध्यक्ष बनाउल गेल अछि। नितिन गडकरी क टीम मे उपाध्यक्ष रहल प्रो. किरण घई सिन्हा टीम राजनाथ मे जगह नहि बना सकलीह। सांसद रविशंकर प्रसाद राज्यसभा मे मुख्य विपक्षी दल क उप नेता रहताह। हुनका प्रवक्ता क जिम्मेवारी स मुक्त क देल गेल। संगठन क मोर्चा मे पूर्व मंत्री संजय पासवान कए महत्वपूर्ण जिम्मेवारी देल गेल अछि। ओ अनुसूचित जाति मोर्चा क अध्यक्ष बनाउल गेलाह अछि। एहिना सांसद राधामोहन सिंह कए अनुशासन समिति क अध्यक्ष पद देल गेल अछि। सिंह प्रदेश भाजपा क अध्यक्ष रहि चुकल छथि। युवा नेता रामेश्वर चौरसिया क सक्रियता देखैत पहिल बेर हिनका राष्ट्रिय मंत्री बनाउल गेल अछि। बिहार क रेणु कुशवाहा कए सेहो मंत्री पद भेटल अछि। अगर बिहारी मूल क गप कैल जाए त मध्यप्रदेश कोटा स उपाध्यक्ष बने राज्यसभा सदस्य प्रभात झा संग दूटा बिहारी उपाध्यक्ष बनल अछि। पूर्व मंत्री राजीव प्रताप रूड़ी कए सेहो तरक्की देल गेल अछि। ओे प्रवक्ता से राष्ट्रिय महामंत्री भ गेलाह अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
अपन मिथिला ,भदौ, १। सरकारी सेवा लकै क्रममें कोनो कर्मचारी अहाँसँग घूस मागै यदि कोनो सरकारी अड्डाके कर्मचारी सेवा प्रवाहमें अनेक बहाना बनाके घूस मागै आ बिनामतलबके दुःख दरहल अछि तब अहाँ अब सीध अख्तियार दुरुपयोग अनुसन्धान आयोगमें फोन करै सकै छिय ।
अपन मोवाइल आ फोनसे १०७ नंबर डायल कके घूसखोरी करहल सरकारी कर्मचारीके उजुरी दैकेँ व्यवस्था अख्तियार सुरु केने अछि। ई नम्बरमें फोन करै से पैसा नै लागत अख्तियार जानकारी देने अछि ।
सरकारी कार्यालयमें भ्रष्टाचार आ घुसखोरी बढल से शिकायत आबलागल तब सर्वसाधरणके सुविधाके लेल अख्तियार एहेन व्यवस्था केने अछि ।
सरकारी निकायके भ्रष्टाचार आ घूसखोरी के छानविन कके मुद्दा चलाब संवैधानिक निकाय अख्तियार सरकारी कर्मचारी जनताके प्रति उत्तरदायी बनाब एहेन सेवा सुरु केने बतौने अछि ।
‘सरकारी सेवामें हैरानी भेल सेवाग्राहीसभ कत – केने के उजुरी कब से जानकारी नै भेल देखल गेल अछि,’ आयोगक प्रवक्ता जीवराज कोइराला कहलक, ‘हटलाइन सेवासे भ्रष्टाचार नियन्त्रण करैके आ सेवा प्रवाहमें जनताके हैरानीके समस्या कम करै के से बिस्वास लेने छी।’
अब यातायात, श्रम आ मालपोतमा अख्तियारके अड्डा
आब अख्तियार बेसी सेवाग्राहीके बेसी भीड़ भेल आ भ्रष्टाचार भरहल सरकारी कार्यालयसभमें सचेतनामूलक होडिङ बोर्ड राखै के सुरु केने अछि ।
आयोग शुक्रदिनसे ‘राष्ट्रसेवक कर्मचारीसभ घूस/रिसवत मागै तब १०७ में फोन करू’ कहि के व्यहोराके होडिङ बोर्ड सरकारी कार्यालयमें राखैके तयारी केने जानकारी देने अछि ।
पहिल बेरि बेसी भ्रष्टाचार देखल गेल ठाम में एहेन होडिङबोर्ड राखै के अख्तियार कहलक ।
‘अखुन यातायात कार्यालय, श्रम कार्यालय आ मालपोत , नापी कार्यालयमें ई होडिङ बोर्ड राखै के तयारी भरहल,’ आयोगका प्रवक्ता कोइराला जानकारी देंने अछि ।
ई बोर्ड सर्वसाधारणसभ देखैके ठाम कार्यालयके अगाडि राखब आयोग बतौने अछि ।पहिल बेरि के कार्यके प्रभावकारीता देख के यकरा विस्तार करैत लजेब आयोग कहलक ।
आयोगके अनुसार हटलाइनसे एल सूचनाके तत्काल सम्बोधन हेत । एक बेरि में सात टा फोनकल ‘रिसिभ’ करै के व्यवस्था केने अख्तियार जानकारी देने अछि ।


text:
मनसा देवी
मनसा देवीक भगवान शिवक मानस पुत्रीक रूपमे पूजल जाइत अछि। हिनकर प्रादुर्भाव मस्तकसँ भेल अछि एही कारण हिनकर नाम मनसा पडल। हिनकर पति जगत्कारु तथा पुत्र आस्तिक जी छी। हिनका नागराज वासुकीक बहिनक रूपमे पूजल जाइत अछि, प्रसिद्ध मन्दिर एक शक्तिपीठ पर हरिद्वारमे स्थापित अछि।[१] हिनका शिवक मानस पुत्री मानल जाइत अछि मुद्दा अनेकौं पुरातन धार्मिक ग्रन्थसभमे हिनकर जन्म कश्यपक मस्तकसँ भेल अछि, कहिक बताऔल गेल अछि।[२] किछ ग्रन्थसभमे लिखल अछि कि वासुकि नागद्वारा बहिनक इच्छा करै पर शिव हुनका एही कन्याक भेंट देलक आ वासुकि ई कन्याक तेजके नै सहि सकल आ नागलोकमे जाके पोषणक लेल तपस्वी हलाहलक द देलक।
विषय सूचीसभ
मूल[सम्पादन करी]
मूलतः आदिवासी देवी देवी मनसाक पूजन निम्न वर्गक लोग करैत छल मुद्दा धीरे-धीरे हिनकर मान्यता भारतमे फैल गेल। हुनकर मन्दिरक पूजा मूल रूपसँ आदिवासी करैत छल मुद्दा धीरे-धीरे हुनकर मन्दिरसभक अन्य दैवीय मन्दिरसभक साथ कएल गेल[३] प्राचीन ग्रीस में भी मनसा नामक देवी का प्रसंग आता है।[४][५] हिनका कश्यपक पुत्री तथा नागमाताक रूपमे मानल जाइत छल तथा साथ ही शिव पुत्री, विषक देवी के रूपमे सेहो मानल जाइत अछि। १४हम शताब्दीक बाद हिनका शिवक परिवारक जेहन मन्दिरसभमे आत्मसात कएल गेल। ई मान्यता सेहो प्रचलित अछि कि ओ शिवक हलाहल विषक पानके बाद बचौने छल, मुद्दा ई सेहो कहल जाइत अछि कि मनसाक जन्म समुद्र मन्थन के बाद भेल।
सन्दर्भ सामग्रीसभ[सम्पादन करी]
- ↑ मनसा देवी मन्दिर हरिद्वार मनसा देवी नागसभक देवी छी, हुनकर मुख्य मन्दिर हरिद्वारमे अछि जे शक्तिपीठ पर स्थापित अछि। नवरात्रिक एतय बहुत भीड लगैत अछि तथा तीर्थ के साथ ही ई पर्यटन स्थल सेहो अछि जे मनमे शान्तिक अनुभव करावे वाला अछि।
- ↑ मनसा मनसाक शिवक मानसपुत्री मानैत अछि तथा किछ लोग हिनका कश्यप पुत्री सेहो मानैत अछि।
- ↑ मक° डैनिएल पी° 148
- ↑ List Of Mycenaean deities लीनियर बी में MA-NA-SA
- ↑ The Knossos Labyrinth A New View of the Palace of Minos at Knossos


text:
Friday, 18 May 2018
जतय मोन ततै हम.....एकदा....टाइम मशीन (Ekda....Time Machine)
काशी नगरी में दू टा संगी रहै छलाह मोहन आ अमित. दुन्नु गोटे में घुट्टासोहैर मित्रता छलैन्ह. रहनाय-खेनाय, हँसनाय-काननाय सभटा एक्कै संगे होय छलैन्ह. एक बेर के गप्प ऐछ, बाबा विश्वनाथ के दरबार में एकटा बड़का कीर्तन के कार्यक्रम भ रहल छल. इ दुन्नु संगी नियारलैथ जे "की दोस, अपनो सब चलैत छी आई राइत म बाबा के दरबार में कीर्तन के लेल."
दुनू संगी नियत समय पर बाबा विश्वनाथ के दरबार में हाजिरी लगाबय लेल विदा भेलाह. बाट में एकटा गणिका के कोठा छलै. ओ देख मोहन के मोन भटकै लागल. ओ बाजल "यौ मीता सुनु ने बाबा विश्वनाथ कोनो भागल त जा नै रहलाह अछि आ कीर्तन भजन त चलते रहैत अछि, से किएक ने आई राति एहि गणिका के दरबार में जा क लहरिया लूटल जाय ही ही ही." इ सुनि अमित हुनका बोकियाबैत बाजल "ईह! शिव..शिव..शिव..शिव. चललहुँ अछि बाबा दरबार में हाजरी देबय लेल आ बाट में इ पापी बला काज करब! से सब नै हैत चलै चलु बाबा दरबार में." मुदा मोहन के मोन ओहि कोठे पर टिंग गेल छल. ओ बाजल जे "ठीक छै मीता. तखन एना करै छि जे अहाँ कीर्तन में भेने आउ हम ता ऐ गणिका के एत लहरिया लुटैत छि. भोर में अहाँ हमरा इ सामने जे पूल बनि रहल अछि एहि तर में भेंट हैब फेर संगे घर चलब." अमित बजलाह जे जौं अहाँ के यैह विचार त यैह सही, तखन हम बढ़ैत छि." इ कहि ओ बाबा विशवनाथ के मंदिर दिस विदा भेलाह आ मोहन ओय गणिका के कोठा दिस.
मंदिर पहुंचला के बाद अमित कीर्तन में शामिल भेलाह आ कीर्तन कराय लगलाह. मुदा हुनकर मोन ओय गणिका के कोठा पर अटैक गेलैन. सामने त कीर्तन चलि रहल छल मुदा हुनका आँखि के आगाँ में ओय कोठा के काल्पनिक दृश्य सब नाचय लागल. ओ मोने मोन अपना आप के कोसल लागल जे ओह! हमहुँ बड़का बूड़ि आदमी छि. ओम्हर मोहना ओय गणिका के एतय लहरिया लुटैत हेतै आ हम बूड़ि खटहिदास एतय आबि बंगोर खोटैत छि. एहि प्रकार भरी राति अमित के समांग त बाबा के दरबार में छल मुदा मोन ओय गणिका के कोठे पर लटकल रहलै.
एम्हर मोहन ओय गणिका के कोठा पर त पहुँच गेल मुदा किछुए छण बितला पर ओकर मोन ओकरा धिक्कारै लागल. " जो रे पापी! एहन अधम तूं भेलैं जे चलल छलैं बाबा विश्वनाथ के दरबार लेल आ पहुंच गेलहि एहि पाप के अड्डा पर. ओम्हर ओ मीता अमित बाबा के दरबार के मनोरम छटा के आनंद लैत हेतै, कत्तेक सुन्दर कीर्तन होइत हेतैक आ हम पापी एतय मुजरा सुनि रहल छि. हे बाबा विश्वनाथ हमर ऐ अपराध के क्षमा करब!" ऐ प्रकार मोहन के समांग त सगर राति ओय कोठा पर रहलै मुदा मोन बाबा विश्वनाथ पर टिंगल रहलै.
भोरे भेने दुनू संगी ओय पूल के नीचा भेंट भेल जतय दुनू नियारने छलाह. दुनू गोटे भेंट भेला के बाद जखन अपन आपबीति खिस्सा सुनबै छलाह तखने देवयोग सं ओ पूल टूटि गेल आ कइएक टा लोक संगे इहो दुनू संगी काल के गाल में समा गेला. यमक दूत जखन हिनका सब के लेबय लेल एलखिन त मोहन के स्वर्ग दिस आ अमित के नर्क दिस लय बिदा भेलाह. ऐ पर अमित के घोर अचरज भेलैन. ओ दूत से पुछलखिन जे यौ महाराज जखन हम दुनू संगी के रहनाय-खेनाय, हँसनाय-काननाय सभटा एक्कै संगे होय छलै त एकटा के स्वर्ग आ एकटा के नर्क ल जाय के निर्णय कोना कैल गेल?
ऐ पर दूत बजलाह जे देखू मृत्युक समय व्यक्ति के आचरण केहन होइत छैक यम न्याय में एकर बहुत महत्त्व छैक. इ सुनि अमित के मुर्झायल चेहरा पर ख़ुशी के भाव आबि गेलैन आ ओ बजलाह "आह! तखन अवश्ये अहाँके किछु धोखा भेल. इ मोहना राति भारी ओय गणिका के कोठा पर छल अनैतिक काज में लिप्त छल आ हम राति भरि बाबा विश्वनाथ के दरबार में कीर्तन करै छलहुँ. तै हिसाबे हम स्वर्ग आ इ नर्क के भागी अछि" ऐ पर यमदूत अट्टाहास करैत बाजल "रौ बाबू, तों भरि राति बाबा के दरबार में छलैं मुदा तोहार मोन ओय गणिका के कोठे पर टाँगल छलौ, मुदा मोहन ओय गणिका के ओतय रहितो भरि राति बाबा विश्वनाथ के स्मरण करैत रहल. रौ प्राणी के मोन जतय रहैत छै ने प्राणी ओतय रहैत छै. मनुक्ख बुद्धिजीवी प्राणी होइत छैक आ तैं ओ प्रत्यक्ष किछु आर आ मोन में किछु आर भ सकै अछि, जानवर सब में विवेक कम होइत छैक तैं ओकरा मोन में वैह रहैत छै जे प्रत्यक्ष देखाई पड़ै छै. तैं मनुक्खक मूल्यांकन हम सब ऐ बात से करैत छि जे ओकर मोन-विचार कोन प्रकार के छैक."
इति.
Subscribe to: Post Comments (Atom)


text:
शनिवार, 8 अक्तूबर 2011
Home Unlabelled मैथिली गजलशास्त्र -१४
मैथिली गजलशास्त्र -१४
मैथिली गजलक पहिल दुर्भाग्य तखन देखा पड़ैत अछि जखन एतए गजलकेँ मुस्लिम धर्मसँ जोड़ि कऽ देखल जाए लगलै आ मुस्लिम धर्म आ ओकर साहित्यकेँ अछोप मानि लेल गेलै। गजलक प्रारम्भ इस्लामक आगमनसँ पूर्वक घटना अछि आ अवेस्ता आ वैदिक संस्कृत मध्य ढेर रास साम्य अछि। दोसर दुर्भाग्य मायानंद मिश्रक ओ कथन भेल जाहिमे ओ घोषणा केलथि जे मैथिलीमे गजल लिखले नै जा सकैए, हुनकर तात्पर्य दोसर रहन्हि मुदा लोक अही तरहेँ ओकरा प्रस्तुत करए लागल, कारण ओ स्वयम् गीतल नामसँ गजल लिखलन्हि। मैथिली गजलमे "अनचिन्हार आखर" सन ब्लाग उपस्थित भेल जतए बहर (छन्दयुक्त) गजल आ गजलकारक लाइन लागि गेल। मुदा सभसँ बड़का दुर्भाग्य ई भेलै जे मैथिलीक किछु तथाकथित शाइर सभ रामदेव झा द्वारा बहर संबंधी विचारकेँ नकारि देलन्हि ( देखू- लोकवेद आ लालकिलामे देवशंकर नवीन जीक आलेख)। जँ वर्तमानमे गजलक परिदृश्यकेँ देखी तँ मोटामोटी दूटा रेखा बनैत अछि (जकरा हम दू युगक नाम देने छी) पहिल भेल "जीवन युग" आ दोसर भेल "अनचिन्हार युग"। आब कने दूनू युग पर नजरि फेरल जाए।
1) जीवन युग- ऐ युगक प्रारंभ हम जीवन झासँ केने छी जे आधुनिक मैथिली गजलक पिता मानल जाइ छथि मुदा ओ कम्मे गजल लीख सकला। मुदा हुनका बाद मायानंद, इन्दु, रवीन्द्रनाथ ठाकुर, सरस, रमेश, नरेन्द्र, राजेन्द्र विमल, धीरेन्द्र प्रेमर्षि, रौशन जनकपुरी, अरविन्द ठाकुर, सुरेन्द्र नाथ, तारानंद वियोगी आदि गजलगो सभ भेलाह। रामलोचन ठाकुर जीक बहुत रचना गजल अछि मुदा ओ अपने ओकर क्रम-विन्यास कविता-गीत जकाँ बना देने छथिन्ह मुदा किछु गजलक श्रेणीमे सेहो अबैए। ऐ “जीवन युग”क गजलक प्रमुख विशेषता अछि बे-बहर अर्थात बिन छंदक गजल। ओना बहरकेँ के पूछैए जखन सुरेन्द्रनाथ जी काफियाक ओझरीमे फँसल रहि जाइ छथि। एकर अतिरिक्त आर सभ विशेषता अछि ऐ युगक। आ जँ एकै पाँतिमे हम कहए चाही तँ पाँति बनत---" गजल थिक, ई गजल थिक, आ इएह टा गजल थिक"।
2) आब कने आबी " अनचिन्हार युग" पर। ऐ युगक प्रारंभ तखन भेल जखन इंटरनेटपर मैथिलीक पहिल गजल आ शेरो-शाइरीकेँ समर्पित ब्लाग "अनचिन्हार आखर" ( http://anchinharakharkolkata.blogspot.com ) क जन्म भेल।आ ऐ अन्तर्जालक “अनचिन्हार आखर” जालवृत्तक नामपर हम ऐ युगक नाम "अनचिन्हार युग" रखलहुँ अछि। ऐ युगक किछु विशेषता देखल जाए-
· गजलक परिभाषिक शब्द आ बहरक निर्धारण---- ई सौभाग्य एकमात्र "अनचिन्हारे आखर"केँ छैक जे ओ हमरासँ १३ खंडमे (एखन धरि १३ खण्ड) "मैथिली गजल शास्त्र" लिखेलक। आ ई मैथिलीक पहिल एहन शास्त्र भेल जइमे गजलक विवेचन मैथिली भाषाक तत्वपर कएल गेलै। तकरा बाद आशीष अनचिन्हार सेहो "गजलक संक्षिप्त परिचय" लीख ऐ परंपराकेँ पुष्ट केलथि। आ एकरे फल थिक जे सभ नव-गजलकार बहरमे गजल कहि रहल छथि।
· स्कूलिंग ---- "अनचिन्हार आखर" गजल कहेबाक परंपरा शुरू केलक आ तइमे सुनील कुमार झा, दीप नारायण "विद्यार्थी", रोशन झा, प्रवीन चौधरी "प्रतीक", त्रिपुरारी कुमार शर्मा, विकास झा "रंजन", सद्रे आलम गौहर, ओमप्रकाश झा, मिहिर झा, उमेश मंडल आदि गजलकार उभरि कए अएलाह।
· गजलमे मैथिलीक प्रधानता----"अनचिन्हार युग" सँ पहिने गजलमे उर्दू-हिन्दी शब्दक भरमार छल आ मान्यता छल जे बिना उर्दू-हिन्दी शब्दक गजल कहले नै जा सकैए। मुदा "अनचिन्हार आखर" ऐ कुतर्ककेँ धवस्त केलक आ गजलमे १००% मैथिली शब्दक प्रयोगकेँ सार्वजनिक केलक।
· गजलक लेल पुरस्कार योजना--- "अनचिन्हार आखर" मैथिली साहित्य केर इतिहासमे पहिल बेर गजल लेल अलगसँ पुरस्कार देबाक घोषणा केलक। ऐ पुरस्कारक नाम "गजल कमला-कोसी-बागमती-महानंदा" पुरस्कार अछि।
· उपर चारू विशेषताक आधारपर एकटा अंतिम मुदा सभसँ बड़का विशेषता जे निकलल ओ थिक मायानंद मिश्रक ओइ कथनक खंडन, जकर अभिप्राय छल जे मैथिलीमे बहरयुक्त गजल लिखल नै जा सकैए। "अनचिन्हार आखर" सरल वार्णिक, वार्णिक आ मात्रिक छन्दक अतिरिक्त फारसी/ उर्दू बहरमे सेहो मैथिली गजल लिखबाक शास्त्र ओ उदाहरण खाँटी मैथिली शब्दावलीमे प्रस्तुत केलक।


text:
पुलिस केर मुताबिक़, प्रश्नपत्र लीक होयबाक मामला पर परीक्षार्थि सभ कर्मचारी चयन आयोग कार्यालय केर घेराव केलैन्ह। एहि दौरान कैको बेर छात्र व पुलिस मे झड़प केर स्थिति उत्पन्न भ' गेल छल। छात्र सभ परीक्षा क' रद्द करबाक संगे संग बीएसएससी केर अध्यक्ष आर सचिव क' हटेबाक मांग क' रहल छल। एहि क्रम मे कार्यालय आयल बीएसएससी के सचिव परमेश्वर राम क' तमसायल छात्र सभक कोपभाजन बने पड़लैन्ह।
छात्र सभ हुनका संग सेहो बदसलूकी आ धक्का-मुक्की केलैन्ह। पुलिस के जवान सचिव क' छात्र सभक बीच सँ निकाली कुनु तरहे कार्यालय तक पहुंचेलैन्ह। छात्र सभक आरोप छलैन्ह कि बीएसएससी केर परीक्षा विवाद मे रहल अछि।छात्र सभक भविष्य से खिलवाड़ कायल गेल अछि। एहेन परीक्षा मे मेधावी छात्र सभके मानसिक आघात पहुँचल अछि।
छात्र सभक कहब अछि कि परीक्षा के पहिने प्रश्न-पत्र बाहर आइब गेल आर सचिव कही रहल छैथ जे परीक्षा मे कुनु कदाचार नहि भेल। आरोप अछि कि रविवार के बीएसएससी के परीक्षाक पहिने प्रश्नपत्र आर ओहिक उत्तर सोशल मीडिया पर वायरल भ' गेल छल। परीक्षार्थि सभ परीक्षा देबाक बाद सोशल मीडिया पर वायरल प्रश्न-पत्रक एक सेट क' सही बतौलैन्ह। परीक्षार्थि सभक कहब अछि कि एहिसेट के प्रश्न परीक्षा मे पुछल गेल छल।
राजधानी के 72 केंद्रक अलावा, राज्य के 742 केंद्र पर बीएसएससी केर परीक्षा आयोजित कायल गेल छल। एम्हर, सचिव परमेश्वर राम प्रश्न-पत्र लीक होयबाक सूचना के भ्रामक आ गलत बतौलैन्ह। ओ कहला कि राज्यभरि से आयोग क' प्रश्न लीक होयबाक कुनु सूचना नहि भेटल अछि। सभ जगह शांतिपूर्ण परीक्षा केर सूचना अछि। कुनु भी जिला से प्रश्न लीक होयबाक सूचना नहि भेटल अछि। गौरतलब अछि कि आयोग इंटर (12वीं) स्तरीय पदक लेल प्रारंभिक परीक्षा क' 4 दिनमे लेबाक घोषणा केलन्हि अछि। 2 परीक्षा 29 जनवरी आ 5 फरवरी क' भ' चुकल अछि, जखन कि आन परीक्षा 19 फरवरी आ 26 फरवरी 2017 क' होयबाक अछि।


text:
जानकारी केर मुताविक, लगातार बढ़ी रहल बागमती नदी के पैन दरभंगा शहर के वार्ड नं. 9 म' घुईस गेल, जाहिसँ रत्नोपट्टी, शुभंकरपुर, सिमरा, निहालपुर, तेलिया पोखर इलाका बाढ़िक पैन म' डूबल अछि।
शहरी इलाका म' बाढ़िक पैन घुसला सँ लोग सभक बिच दहशत केर माहौल अछि। पाधिक पैन अएला सँ लोग अप्पन सामान ल' घर छोड़ी सुरक्षित स्थान पर जे रहल छथि।
एम्हर दरभंगा के जाले, मरैठा के बहुत खराब स्थिति अछि। एहिठाम सड़क संपर्क जिला सँ कैट गेल अछि। यातायात पूर्णतः बाधित अछि। जिलाक हजारो लोग मुरैठा रेलवे स्टेशन पर शरण लेना छथि। खबैर अछि कि एखन धरी हिनका सभके कुनु तरहक सरकारी सुविधा नहि पहुंचल अछि।


text:
जिला के सहरसा - मधेपुरा मुख्य सड़क कात वैजनाथपुर में बरख 1975 मे कोसी इलाका केर विकास आर युवा सभके रोजगार जोड़बाक लेल बैजनाथपुर मे पेपर मिल केर स्थापना भेल छल। 48 एकड़ भूमि अधिग्रहण करि बिहार सरकार एहिके चलेबाक लेल निजी आर सरकारी सहयोग से बिहार पेपर मिल्स लिमिटेड कंपनी केर गठन केलन्हि छल। एहि कंपनी केर देखरेख मे मिल स्थापित करबाक काज शुरू भेल छल।
मुदा 1978 मे निजी उद्यमि सभक करार खत्म होयबाक कारण काज रुकी गेल। तत्कालीन सरकार सार्वजनिक क्षेत्र के अंतर्गत परियोजना क' चलेबाक निर्णय लेलन्हि। जाहिक बाद बैजनाथपुर पेपर मिल बिहार राज्य औद्योगिक विकास निगम केर स्वामित्व मे आइब गेल। बिहार सरकार आर निगम केर आपसी सहमति के बाद विदेश से एक पुरनका मशीन सेहो कीनल गेल। 1987 मे निगम कार्य स्थल क' अगला दुइ बरख मे तैयार करबाक लक्ष्य निर्धारित केलन्हि। मुदा जरूरत केर हिसाब से पाई नही भेटबा से अंतत: पूरा परियोजना ठप भ' गेल।
1996-97 मे बैंक ऑफ इंडिया 7 करोड़ 40 लाख देलन्हि तेँ मिल के काज फेर सँ शुरू भेल, लेकिन एहि पाई से मिलक 80 प्रतिशत काज भ' सकल। बरख 2012 मे सूबे केर तत्कालीन उद्योग मंत्री रेणु कुशवाहा जखन पेपर मिल केर निरीक्षण केलन्हि तेँ उम्मीद जागल की पेपर मिल शुरू होयत, मुदा ओहिक बाद मामला फे सँ ठंढा बस्ता मे पड़ल अछि।


text:
कुर्सेला थाना प्रभारी विनोद कुमार कहला कि आधा रातिक बाद तक़रीबन तीन बजे भेल एहि हादसा मे मृतक मे कंचन देवी 32, पद्मा देवी 52, संजय सिंह 37, रीना देवी 33, नीरज कुमार 18 आर अनिकेत 4 बरख शामिल अछि। सभ शव के पोस्टमार्टम लेल भेज देल गेल अछि। घायल सभके इलाजक लेल कटिहार सदर अस्पताल भेजल गेल अछि। घायल सभमे 2 केर हालत चिंताजनक बताओल जे रहल अछि।
थाना प्रभारी विनोद कुमार कहला कि आॅटो रिक्शा पर सवार ई सभ लोग मृतक मे शामिल चार वर्षीय नेना अनिकेत केर मुंडन करा देवघर से पूर्णिया जिलामे अप्पन गाम ग्वालपाडा आबैत रहैथ। मृतक मे अनिकेत के पिता संजय सिंह आ माता रीना देवी सेहो शामिल अछि।
बताओल जे रहल अछि कि हादसे से ठीक पहिने आॅटो रिक्शा चालक गाड़ी से फांगीके फरार भ' गेला।


text:
मुख्यमंत्री केर आगमन ल'के जिला प्रशासन द्वारा युद्ध स्तर पर तैयारी कायल जे रहल अछि। जिलाक आलाधिकारी एहि महादलित बस्ती केर चक्कर लगा लगा रहल छथि आओर महादलित बस्ती क' चमकेबा मे लागल छथि।
अपने क' बता दी कि किछु दिन पहिने धरी एहिठामक लोग सड़क नहि देखना छल, आब चकाचक सड़क बनाओल जे रहल अछि। स्वच्छ पेयजलापूर्ति लेल जलमीनार, नलक लेल पाइपलाइन, जैविक खेतीक लेल वर्मी कम्पोस्ट यूनिट, पशु सेड सहित शौचालय केर युद्ध स्तर पर निर्माण कराओल जे रहल अछि।
महादलित बस्ती के लोग सभ कहलनि कि पहिने एहि गाम क' देखनिहार कियो नहि छल, नहिये कियो अधिकारी गरीब सभक सुध लेबाक लेल आबैत छल। मुदा एहि वार्ड मे नीतीश कुमार केर अयबाक सूचना केँ बाद सँ दिन-राति अधिकारी सभक जमावड़ा लागल अछि। ओतहि, नीतीश कुमार केर आगमन सँ महादलित बस्तीक लोग अपना क' गरीब, रहबाक लेल घर नहि, भोजन लेल अनाजक मोहताज बतबैत सरकार सँ उम्मीद लगेना बैसल अछि।


text:
मुदा लगले थल-कमलक बिढ़नी जकाँ मन घुनघुनाएल- ऽचाउर तँ चाउरे छी, तहन नीक किअए ने कीनब।ऽ
ओझराएल मने ठकाइ सइओ रूपैआमे किलो भरि चाउर कीनि, गमछाक खूँटमे बान्हि, तमाकू चुनबैत घरमुँहा भेल।
बीघा भरि बटाइ खेतक उपजासँ छह मासक बुतात निकलि जाएत। बैशाखक पूर्णिमाक दिन। गहूमक लरती-तरती आबि गेल आ धान-चाउरक चलि गेलै। बाड़ीक तरकारी निङहटि गेल छलैक, लऽ दऽ कऽ पटुआक साग टा छलैक। सेहो रोटी दुआरे छोड़िये देने। पटुआ सागसँ नीक नोन-मेरिचाइ।
हाट जाइये काल परसुका ढोलहो ठकाइकेँ मन पड़ल। मन पड़िते मुँहसँ हँसी निकलल। मुदा हँसी रूकल नहि मोकरक पानि जकाँ बहिते रहि गेल। बाटो चलै आ असकरे हँसबो करै। तहि बीच एकटा अधवयसू स्त्रीगण माथपर छाउरक पथिया नेने देखलनि तँ मने-मन घुनघुनेलीह- “पुरूख छी की पुरूखक नांगड़ि। केदैन हँसला कीदैन देखि।” मुदा किछु बजलीह नहि।
ठकाइक खुशीक कारण छलैक जे ढोलहो दऽ सोरहा केलक जे ईंटा-सिमटीक घर, पानि पीबैले कल, खाइक उपाए एक सए पच्चीस रूपैयाक प्रतिदिन काज, रोग-व्याधिक लेल खरतुआ दवाइ सभकेँ भेटत। जखन सब चीजक उपाए भइये गेल तखन किअए लोक अनेरे मनकेँ भरयौने रहत। तेँ मन खुशी। दरदे ने ककरो माथ टनकै छै जौं दर्द रहबे ने करतै तँ माथ किअए टनकतै।
गामक सीमान टपिते ठकाइक मनमे उठल। देवियो-देवता हारि मानतीह। बड़ दइ छेलखिन ते एक दिआरी साँझमे समांग, विद्या, धन दइ छेलखिन। ईंटा-सिमटीक घर, पानि पीबैक कल आकि सवा सौक बोइन तँ नहि दइ छेलखिन।
किलो भरि चाउरक मोटरी देखि आंगन बाहरैत बिलटी बाढ़ब छोड़ि, हाथमे बाढ़नि नेनहि तरंगि कऽ पतिकेँ पुछल- “हाटमे चाउर नइ छलै जे छुछे हाथे घुमि गेलहुँ?”
मुस्की दैत ठकाइ बाजल- “आँखिमे रतौनी भेलि अछि जे चाउरक माटरी नइ देखै छीऐ।”
आँत मसोसि बिलटी मने-मन सोचए लागलि जे जेहने पटुआ साग गलनमा होइए तेहने अरबा चाउर। तहूमे मोटका चाउर पाँच दिन चलबो करैत, ई तँ एक्को दिन नइ चलत।


text:
अपने कें कोनो कार्यक्रम, अभियान, संस्था, उत्पाद आ सेवाक प्रचार-प्रसार करबाक हो वा प्रायोजित सामग्रीक प्रकाशन मिथिमीडिया पर करबाक हो त' सोझे संपर्क क' सकै छी. कोनो विज्ञापनदाता कें बेसी सं बेसी मैथिली पाठक धरि उत्पाद आ सेवा केर प्रचार-प्रसारक गारंटी अछि मिथिमीडिया!
विशेष जनतब एतय देल अछि:
1. मिथिमीडिया कम सं कम 1000 टाका मोलक विज्ञापन स्वीकार करैत अछि जे मास भरिक लेल वेब पर रहैत अछि, यएह साल भरिक लेल 10000 टाका मे देखाओल जाइत अछि.
2. मिथिमीडिया संस्था ओ कार्यक्रमक एकबेरक न्यूज कवरेज ओ प्रमोशन (MithiEvents) कम सं कम 1000 टाका ओ एकसंग सालाना अनुबंध भेने 10000 टाका लेबाक प्रावधान रखने अछि. साल मे 12 कार्यकम सं बेसी भेने फराक चार्ज लागि सकैत अछि.
3. मिथिमीडिया 'बुक प्रमोशन' (MithiBooks) करैत अछि जाहि अंतर्गत 1 किताबक प्रमोशन वेब और सोशल मीडिया पर करैत अछि. बुक लांचिंग केर कवरेज ओ लेखक इंटरव्यू करैत अछि. एहू सेवा लेल कम सं कम 1000 टाका चार्ज कएल जाइ छै.
4. मिथिमीडिया प्रायोजित पोस्ट सेहो देबाक प्रावधान रखने अछि, जाहि लेल कम सं कम 1000 टाका देने प्रोडक्ट, संस्था, अभियान ओ व्यक्तिक प्रमोशन पोस्ट ओ सोशल मीडिया माध्यम सं कएल जाइत अछि. एहन तरहक पोस्ट #Sponsored रूप मे चिन्हित रहैत अछि.
5. मिथिमीडियाक काज पसंद भेने ओ सहयोगक इच्छा भेने सीधे डोनेट क' सेहो एकरा मदति कएल जा सकैत अछि.
कोनो तरहक विज्ञापन/पार्टनरशिप लेल सोझे mithimedia@gmail.com पर मेल पठाबी.
चलू संगे किछु डेग जे वेब पर मैथिली कें बेहतरी दिस ल' जाएत. जय मैथिली!


text:
Inter pareeksha me Maithili
[ इंटर परीक्षा मे मैथिली ]
बिहार मे इंटर के पाठ्यक्रम आब सीबीएसई पैटर्न पर लागू कs देल गेल अछि. एहि पैटर्न मे पांच सय अंक के पाठ्यक्रम होएत अछि. जाहि मे 100 नंबर के राजभाषा के पाठ्यक्रम अनिवार्य कएल गेल छल. मुदा एहि पर विरोध भेलाह के बाद आब 100 नंबर के तीन भाग मे बांटि देल गेल अछि. आब अनिवार्य विषय के रूप मे 50 नंबर के राष्ट्रभाषा आओर 25 नंबर के अंग्रेजी रहत . एकर बाद बचल 25 अनिवार्य नंबर मे अहां मैथिली... उर्दू... बंगला मे से जे लेबय के अछि ओकरा राखि सकय छी. मैथिली... उर्दू... बंगला के अनिवार्य भाषा मे शामिल नहिं कएला पर विपक्ष सभ खूब हल्ला-गुल्ला कएलखिन्ह. तखन ई फैसला कएल गेल अछि. ई फैसला चालू शैक्षणिक सत्र सं लागू भs गेल अछि. एहि सं पहिने सीबीएसई पैटर्न पर परीक्षा नहिं भेलाह के कारण आ सत्र के लेट होएला के कारण कइटा छात्र बिहार सं बाहर नाम नहिं लिखा पाबय छलाह. देर सं रिजल्ट अएला... पढ़ाई के कारण विद्यार्थी सभ के साल बर्बाद भs जाइत छल. आब एहि कदम सं छात्र सभ के फायदा होएतन्हि.
1 comment:


text:
पटना। राज्य सरकार दरभंगा समेत 28टा शहर आओर करीबी इलाका क आर्थिक गतिविधि कए व्यवस्थित करबा लेल सिटी बिजनेस प्लान तैयार करा रहल अछि। नगर विकास आ आवास मंत्री डा.प्रेम कुमार कहला जे 28 शहर मे डीएफआइडी (डिपार्टमेंट फार इंटरनेशनल डेवलपमेंट) संपोषित सपोर्ट प्रोग्राम फार अर्बन रिफार्म्स क तहत इ तैयार भ रहल अछि। एहि मे 15 निकाय स सिटी बिजनेस प्लान क प्रतिवेदन प्राप्त भ गेल अछि। ओकर समीक्षा कैल जा रहल अछि। शेष 13टा निकाय स अंतिम रिपोर्ट जनवरी क अंत तक हासिल क लेल जाएत। एहि प्रतिवेदन क आधार पर नगर निकाय आ शहर स सटल ग्रामीण क्षेत्र क आर्थिक गतिविधि कए व्यवस्थित करबाक कार्रवाई कैल जाएत। ज्ञात हुए जे एहि योजनाक तहत मुजफ्फरपुर, दरभंगा, सीतामढ़ी, मोतिहारी, बेतिया, आरा, बिहारशरीफ, छपरा, सिवान, हाजीपुर, पटना, खगौल, फुलवारीशरीफ, दानापुर और बेगूसराय शहर लेल प्लान तैयार भ रहल अछि।
एहि मे एहि शहर सब क बेहतर तरीका स आर्थिक विकास होएत आ नगर निकाय कए राजस्व मे सेहो वृद्धि होएत। नगर विकास मंत्री कहला जे राज्य क विकास लेल शहर मे आर्थिक गतिविधि क समग्र विकास अत्यावश्यक अछि। एहि नजरिया स सिटी बिजनेस प्लान महत्वपूर्ण कड़ी अछि। बिजनेस प्लान क तहत शहर क अर्थव्यवस्था, शहर आओर एकर करीबी क्षेत्र कए कोर इकोनामिक सेक्टर, निवेश क वातावरण आ व्यावसायिक प्रतिस्पर्धा, लिंकेज, बाजार क जरूरत क अनुसार प्रशिक्षित लोग, ट्रेनिंग क जरूरत, जन निजी भागीदारी क तहत निवेश क संभावना वाला क्षेत्र क पहचान, स्ट्रीट वेंडर जोन क विकास क कार्य योजना आदि मसला क अध्ययन क योजना तैयार कैल गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
रेल मंत्री ममता बनर्जी शुक्रदिन 25 फरवरी के अपन रेल बजट पेश करतीह. आब देखय के ई अछि जे एहि बेरक रेल बजट इंडियाक रेल बजट रहैत अछि आ बंगाल के. किएक त आगां पश्चिम बंगाल मे विधान सभा चुनाव होए वाला अछि आओर ममता बनर्जी के नजर राइटर्स बिल्डिंग पर छनि.
चूंकि पश्चिम बंगाल मे... असम मे चुनाव अछि एहि लेल बेसि नवका ट्रेन भाया हावड़ा... सियालदह देल जा सकैत अछि. नवका-नवका रेल परियोजना
बंगाल के मिल सकैत अछि. रेल मेडिकल आओर दोसर स्कूल कॉलेज खोलि सकैत अछि.
चुनाव के कारण एहि बेर सेहो बंगाल के किछ कारखाना आओर सेहो जा सकैत अछि. रेल भाड़ा...किराया के बढ़य के उम्मीद कमे अछि. अगर बढ़बो करत त एसी आ एहि सं ऊपर वाला के. आम लोक पर किराया के बोझ नहि देल जाएत.
जखन कि रेलवे आई-काल्हि घाटा मे चलि रहल अछि. ई हाल तखन अछि जखन कि लालूजी के समय मे रेलवे फायदा मे आबि गेल छल. ममता बनर्जी के रेल मंत्री बनला के बाद रेलवे के आधा सं बेसि योजना... परियोजना...ट्रेन बंगाल के लेल गेल.
ममता के रेल बजट मे बिहार के जमि कs अनदेखी कएल गेल. बिहार मे रेल के नाम पर झुनझुना थमाएल गेल. ममता के मोन बिहारक मुख्यमंत्री नीतीश कुमार जीक बयान के बाद सेहो बढ़ि गेलन्हि. जे लालू के आलोचना आओर ममता के बढ़ाई करलाह.
ओना नीतीश जी एहि बेर सेहो ममता बनर्जी के पत्र लिख नवका रेल के मांग करलखिन्ह आओर पुरनका प्रोजेक्ट के जल्दी पूरा करय के लेल कहलखिन्ह. मुदा देखय के ई अछि जे ममता जी एहि बेर नजर डालय छथीह आ पहिनहि जकां अनठिआ दय छथीह.
उम्मीद अछि जे एहि बेर सेहो एक सय सं बेसि नवका ट्रेनक घोषणा कएल जाएत. 12-15टा नवका दूरंतो ट्रेन चलाबय के एलान सेहो भ सकैत अछि. आब बिहार के मिलैत अछि कि नहि एकोगो से देखय के अछि. नीतीश जीक मांग के कि होएत अछि सेहो पता चलि जाएत.
कहल जा रहल अछि जे एहि बेर परीक्षा देय जाए वाला विद्यार्थी सभ के लेल अलग सं स्पेशल... तत्काल ट्रेन चलाबय के एलान भ सकैत अछि. एसएमएस सं शिकायत करय के नवका नंबर मिलि सकैत अछि.
खैर ममता जी केहन ममता देखाबय छथिन्ह से किछ देर बाद पता चलि जाएत. इंतजार करय छी हुनकर बजट भाषण केर.


text:
कृषि
कृषि खेती आ वानिकीक माध्यमसँ खाद्य आ अन्य सामानक उत्पादनसँ सम्बन्धित अछि । कृषि एक मुख्य विकास छल, जे सभ्यतासभके उदयक कारण बनल, एहिमे पालतु जानवरसभक पालन कएल गेल आ पौधासभ (फसलसभ)के उब्जायल गेल, जाहिसँ अतिरिक्त खाद्यक उत्पादन भेल । कृषिद्वारा अधिक बेसी आबादी आ स्तरीकृत समाजक विकासकें सक्षम बनेलक । कषिक अध्ययन कृषि विज्ञानके रूपमे जानल जाइत अछि (एहिसँ सम्बन्धित अभ्यास बागवानीक अध्ययन होर्टीकल्चरमे कएल जाइत अछि)। [१][२]
प्राविधिक आ विशेषतासभक बहुतेक प्रकार कृषिके अन्तर्गत आबैत अछि, एहिमे ओ तरिका शामिल अछि जाहिमे पौधा उब्जाबैक लेल उपयुक्त भूमिक विस्तार कएल जाइत अछि ।


text:
अपन मिथिला / भादौ ५ : नेपाल सरकार प्रदेश आ संघीय चुनाव एक दिन करैत डेट घोषणा केने अछि ।
आय भोर में बैसल मन्त्रिपरिषदके बैठकसे आबै वाल अगहन १० गतेके लेल चुनावके डेट घोषणा केने अछि।
एहि से पहिले प्रमुख तीन दल नेपाली कांग्रेस, नेकपा एमाले आ एमाओवादी केन्द्रका शीर्ष नेतासभ के बैठकसे दुनू चुनाव एक बेरि में करै के निर्णय केने छेल ।
निर्वाचन आयोग दुनु चुनाव एक बेरि करै लेल मुश्किल हेत कहैत सरकारके ध्यानाकर्षण करबैत आबैत छेल । आयोग सरकारके प्रदेश चुनाव अगहन ४ गते आ संघीय चुनाव अगहन २१ गते करै के लेल निर्वाचन डेट सिफारिस सेहो केने छेल ।
मुदा,सरकार दुनु चुनाव एक बेरि में करपरत से जोड दैत आरहल छेल आ आय डेट के निर्णय सेहो केने अछि ।